#1081 Senjata dan Kelengkapan Perang Rasulullah SAW

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan: Bolehkah Datuk huraikan tentang senjata-senjata dan kelengkapan perang yang dimiliki Rasulullah SAW?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Rasulullah SAW ada beberapa senjata dan kelengkapan perang sebagaimana yang direkodkan dalam sejarah. Berikut adalah apa yang boleh kita temui dalam pelbagai kitab sirah:
Pedang
Menurut Ibn al-Qayyim, Nabi SAW mempunyai sembilan bilah pedang iaitu Ma’thur (مأثور), yang merupakan pedang pertama yang dimilikinya dan diwarisi daripada bapanya, al-‘Adhb (العَضْب),  Zulfiqar (ذو الفِقار) dan ia adalah pedang yang hampir-hampir Baginda tidak mahu berpisah dengannya, al-Qula‘i (القلَعي), al-Battar (البتَّار); al-Hatf (الحَتْف) al-Rasub (الرَّسوب), al-Mikhzam (المِخْذَم) dan al-Qadhib (القضيب). (Lihat
Zad al-Ma‘ad
, 1/123).
Menurut  al-Hafiz ‘Abd al-Ghani al-Maqdisi, pedangnya yang bernama Zulfiqar diperoleh dalam Perang Badar. Manakala dalam
al-Ghurar wa al-Durar
 dinyatakan, terdapat pendapat menyatakan, ia dihadiahkan oleh al-Hajjaj bin ‘Allat. Itulah pedang yang dilihat Baginda dalam mimpinya tentang Perang Uhud. Asalnya, ia adalah milik Munabbih bin al-Hajjaj al-Sahmi. Terdapat riwaya un t daripada Abu Musa R.A, daripada Nabi SAW bahawa Baginda bersabda:
رَأَيْتُ فِي رُؤْيَايَ أَنِّي هَزَزْتُ سَيْفًا فَانْقَطَعَ صَدْرُهُ، فَإِذَا هُوَ مَا أُصِيبَ مِنَ المُؤْمِنِينَ يَوْمَ أُحُدٍ، ثُمَّ هَزَزْتُهُ أُخْرَى فَعَادَ أَحْسَنَ مَا كَانَ، فَإِذَا هُوَ مَا جَاءَ بِهِ اللَّهُ مِنَ الفَتْحِ وَاجْتِمَاعِ المُؤْمِنِينَ، وَرَأَيْتُ فِيهَا بَقَرًا، وَاللَّهُ خَيْرٌ، فَإِذَا هُمُ المُؤْمِنُونَ يَوْمَ أُحُدٍ
Maksudnya:
 “
Aku melihat dalam mimpiku bahawa aku menggoncang sebilah pedang dengan kuat dan bilahnya patah. Ia melambangkan apa yang menimpa kaum muslimin ketika perang Uhud. Kemudian aku menggoncangnya sekali lagi dan ia kembali sempurna seperti sebelumnya. Ia melambangkan bantuan daripada Allah berupa pembukaan (kota Makkah) dan penyatuan kaum Muslimin. Aku melihat lembu-lembu (disembelih) di dalam mimpi itu dan ketentuan Allah bagi yang terbunuh itu lebih baik. Lembu-lembu itu ternyata melambangkan orang-orang Mukmin (yang mati syahid) dalam Perang Uhud
.”
Riwayat al-Bukhari (4081)
Baginda mendapat tiga pedang daripada senjata-senjata Bani Qainuqa‘ iaitu pedang Qula‘i
[1]
, pedang yang dipanggil Battar dan pedang yang dipanggil al-Hanif. Selepas itu, Baginda memperoleh al-Mikhzam, Rasub, yang diperoleh daripada al-Fuls yang dibuat di Tai’.
Anas bin Malik menyebutkan,
na‘l
[2]
 pedang Rasulullah SAW adalah daripada perak, begitu juga
qabi‘ah
[3]
nya adalah  daripada perak, dan di antaranya pula ada cincin daripada perak. (Lihat
Mukhtasar Sirah al-Nabi
, hlm. 133-134;
al-Ghurar wa al-Durar fi Sirah Khair al-Basyar
, hlm. 84).
Baju perisai
Menurut Ibn al-Qayyim, Nabi SAW mempunyai tujuh baju besi. Di antaranya Zat al-Fudhul (ذَاتُ الْفُضُولِ), yang telah digadaikan kepada seorang Yahudi yang bernama Abu al-Syahm dengan barli bagi keluarganya, dan ia berjumlah 30 gantang barli. Hutang itu pula adalah sehingga setahun. Selain itu, baju perisai tersebut adalah daripada daripada besi. Manakala nama baju perisainya yang lain ialah Zat al-Wisyah (ذَاتُ الْوِشَاحِ), Zat al-Hawasyi (ذَاتُ الْحَوَاشِ), al-Sughdiyyah (السُّغْدية)
[4]
 dan dikatakan ia adalah baju perisai yang dipakai oleh Daud A.S ketika membunuh Jalut, Fiddhah (فِضَّةُ), al-Batra’ (الْبَتْرَاءُ) dan al-Khirniq (الْخِرْنِقُ). (Lihat
Zad al-Ma‘ad
, 1/124;
al-Ghurar wa al-Durar fi Sirah Khair al-Basyar
, hlm. 85;
al-Mausu‘ah al-Fiqhiyyah al-Kuwaitiyyah
, 11/338).
Al-Hafiz ‘Abd al-Ghani al-Maqdisi menyebutkan Baginda SAW mendapatkan dua baju perisai daripada persenjataan Bani Qainuqa‘ iaitu baju perisai yang dinamakan sebagai al-Sughdiyyah dan Fiddhah.
Diriwayatkan daripada Muḥammad bin Salamah, katanya: “Aku melihat Rasulullah SAW pada hari peperangan Uhud memakai dua baju perisai iaitu baju perisai Zat al-Fudhul dan baju perisai Fiddhah. Begitu juga aku melihat Baginda SAW pada hari peperangan Khaibar memakai dua baju perisai iaitu Zat al-Fudhul dan al-Sa‘diyyah. (Lihat
Mukhtasar Sirah al-Nabi
, hlm. 134-135).
Busur dan bekas anak panah
Menurut Ibn al-Qayyim, Nabi SAW memiliki tujuh busur iaitu al-Zarwa’ (الزَّوْرَاءُ), al-Rauha’ (الرَّوْحَاءُ), al-Safra’ (الصَّفْرَاءُ), al-Baidha’ (الْبَيْضَاءُ), al-Katum (الْكَتُومُ) dan al-Sadad (السَّدَادُ). Al-Katum telah patah pada peperangan Uhud lalu Qatadah bin al-Nu‘man telah mengambilnya. (Lihat
Zad al-Ma‘ad
, 1/124;
al-Ghurar wa al-Durar fi Sirah Khair al-Basyar
, hlm. 85;
al-Mausu‘ah al-Fiqhiyyah al-Kuwaitiyyah
, 11/338).
Manakala menurut  al-Hafiz ‘Abd al-Ghani al-Maqdisi, Baginda SAW mempunyai tiga busur iaitu busur yang dinamakan al-Rauha’, busur yang dinamakan Syauhat (شَوْحَط), dan busur kuning yang dinamakan sebagai al-Safra’. (Lihat
Mukhtasar Sirah al-Nabi
, hlm. 133).
Selain daripada itu, Baginda SAW juga mempunyai bekas anak panah (الجَعْبَةِ) iaitu
al-Kinanah
 (الْكِنَانَةُ)
[5]
, yang mana dikumpulkan anak panah di dalamnya. Bekas anak panah itu dipanggil sebagai al-Kafur (الْكَافُورُ). (Lihat
Zad al-Ma‘ad
, 1/124;
‘Uyun al-Athar
, 2/386).
Perisai
Nabi SAW mempunyai tiga perisai iaitu perisai yang dipanggil al-Zaluq (الزَّلُوقُ), perisai yang dipanggil al-Futaq (الْفُتَقُ), dan perisai yang dihadiahkan kepada Baginda SAW yang terdapat ukiran helang atau kepala kibasy. Namun, Baginda tidak menyukai ukiran tersebut. Maka Allah
‘Azza wa Jalla
 telah menghilangkannya. (Lihat
Zad al-Ma‘ad
, 1/124-125;
‘Uyun al-Athar
, 2/386;
al-Ghurar wa al-Durar fi Sirah Khair al-Basyar
, hlm. 86).
Lembing (الرُمح)
Rasulullah SAW mempunyai lima batang lembing. Tiga batang lembing diperoleh daripada persenjataan Bani Qainuqa‘ melalui harta rampasan perang. Manakala dua lembing lagi, dipanggil sebagai al-Mathwa (الْمَثْوَى) dan al-Muthanna (الْمُثَنَّى)
[6]
. (Lihat
‘Uyun al-Athar
, 2/386;
Mukhtasar Sirah al-Nabi
, hlm. 133;
al-Mausu‘ah al-Fiqhiyyah al-Kuwaitiyyah
, 11/338).
Harbah
 (الحَرْبَةُ)
[7]
Dalam
al-Mausu‘ah al-Fiqhiyyah
 dinyatakan di antara nama
harbah
milik Rasulullah SAW ialah al-Nab‘ah (النَّبْعَةُ) dan al-Baidha’ (الْبَيْضَاءُ). (Lihat
al-Mausu‘ah al-Fiqhiyyah al-Kuwaitiyyah
, 11/338). Begitu juga Ibn al-Qayyim turut menyebutkan bahawa Rasulullah SAW mempunyai
harbah
 yang dipanggil sebagai al-Nab‘ah, satu lagi
harbah
besar yang dipanggil sebagai al-Baidha’, dan satu lagi harbah kecil yang menyerupai tongkat  yang dipanggil sebagai al-‘Anazah (الْعَنَزَةُ). Baginda SAW berjalan dengan membawanya di tangan pada hari raya, kemudian diletakkan di hadapannya dan dijadikan sebagai sutrah solat. Begitu juga Baginda kadang-kadang berjalan dengan membawanya (pada hari lain selain hari raya). (Lihat
Zad al-Ma‘ad
, 1/125).
Topi perisai
Terdapat riwayat daripada Anas bin Malik R.A bahawa:
أَنَّ رَسُولَ اللَّهِ صَلَّى اللهُ عَلَيْهِ وَسَلَّمَ، دَخَلَ عَامَ الفَتْحِ، وَعَلَى رَأْسِهِ المِغْفَرُ
Maksudnya:
 “
Rasulullah SAW memasuki Makkah pada tahun pembukaan kota Makkah, dan memakai topi besi di atas kepalanya.
”
Riwayat al-Bukhari (1846)
Rasulullah SAW mempunyai satu topi perisai yang diperbuat daripada besi dan ia dipanggil al-Muwassyah (الْمُوَشَّحُ), (kerana) dipakaikan dengan tembaga yang kekuningan dan satu lagi topi perisai yang dipanggil al-Subu‘ (السُّبُوغُ) atau Zu al-Subu‘ (ذُو السُّبُوغِ). (Lihat
Zad al-Ma‘ad
, 1/125;
‘Uyun al-Athar
, 2/387).
Bendera perang (panji)
Rasulullah SAW mempunyai bendera segi empat yang berwarna hitam. Bendera itu dipanggil al-‘Uqab (الْعُقَابُ). Begitu juga Baginda SAW turut memiliki bendera yang berwarna putih, yang dipanggil sebagai al-Zinah (الزِّينَةُ) dan boleh jadi ia diwarnakan dengan warna hitam. (Lihat
‘Uyun al-Athar
, 2/387).
Selain daripada itu, Abu Daud ada meriwayatkan dalam sunannya, hadith daripada Simak bin Harb, daripada seorang lelaki daripada kaumnya, daripada seorang lelaki lain dalam kalangan mereka, katanya:
رَأَيْتُ رَايَةَ رَسُولِ اللهِ صَلَّى اللهُ عَلَيْهِ وَسَلَّمَ صَفْرَاءَ
Maksudnya:
 “
Aku melihat bendera Rasulullah SAW berwarna kuning.
”
Riwayat Abu Daud (2593); Syeikh Syu‘aib al-Arna’ut dalam
Takhrij Sunan Abi Daud
 (2593) menilai sanadnya sebagai dhaif disebabkan oleh ketidakjelasan guru Simak bin Harb.
Tambahan lagi, Abu al-Syeikh bin Hayyan turut meriwayatkan hadith daripada Ibn Abbas p R.Anhuma, katanya: “Tertulis pada bahagian atas bendera Baginda SAW (perkataan), ‘لا إِلَهَ إِلا اللَّهُ مُحَمَّدٌ رَسُولُ اللَّهِ’ (Tiada tuhan yang sebenar-benarnya berhak disembah melainkan hanya Allah SWT, Muhammad itu pula adalah utusan Allah).” Selain daripada itu, al-Hafiz Abu Muhammad al-Dimyati juga ada menukilkan daripada Yusuf bin al-Jauzi yang menyatakan, diriwayatkan bahawa bendera (panji) Baginda SAW berwarna putih dan tertulis padanya (perkataan), “ لا إِلَهَ إِلا اللَّهُ مُحَمَّدٌ رَسُولُ اللَّهِ”. (Lihat
‘Uyun al-Athar
, 2/387).

Wallahua‘lam.
Bertarikh: 21 Februari 2023 bersamaan 30 Rejab 1444H
[1]
 Dinisbahkan kepada kawasan yang tidak berpenghuni/padang pasir dipanggil sebagai Maraj al-Qal‘ah. (Lihat Mu‘jam al-Buldan, 4/389). Yaqut al-Ḥamawi menyenaraikan beberapa tempat yang dinamakan Qal‘ah seperti Qal‘ah Abi al-Ḥasan, Qal‘ah Abi Tawil dan Qal‘ah Ayyub. Menurut Muhammad Hasan al-Tihami, ia dinisbahkan kepada sebuah tempat di timur India yang banyak lombong timah. Di situlah pedang ini dihasilkan. Di nota kaki, beliau mencatatkan ia terletak di barat hampir sama dengan Kepulauan Melayu atau timur Bengal. Mengikut catatan Abu Dulaf, “Apabila aku sampai di situ (Kalah), aku melihat tembok yang besar, utuh, dan tinggi, banyak kebun buah dan limpahan mata air. Aku temui bijih besi bagi sejenis logam yang terbaik. Tidak ada tolok bandingnya di seluruh dunia kecuali di kawasan tersebut. Di kawasan itu ditempa pedang-pedang yang terkenal dengan panggilan al-Qal‘iyyah.” (Lihat al-Risalah al-Ula, hlm. 59; Mu‘jam al-Buldan, 4/389). Pentahqiq Dr. Murayzin Sa‘id Murayzin ‘Asiri, pensyarah bidang Tamadun dan Sejarah, Universiti Umm al-Qura menyatakan “Kalah” itu adalah “Kalah Bār” iaitu Kuala Lumpur sekarang. Beliau turut menukilkan pandangan Ibn al-Faqih yang menyatakan ia adalah kerajaan al-Zabij (Srivijaya). Akan tetapi, pandangan yang diterima oleh umum sejarawan adalah, Kalah Bar menurut kajian sarjana Paul Wheatley dalam bukunya the Golden Khersones merujuk kepada Kedah Tua. Pun begitu, untuk menyatakan dengan yakin bahawa pedang Rasulullah SAW dibuat di Kedah Tua, saya berpandangan ia hanyalah cakap-cakap tanpa sebarang bukti yang kukuh. Wallahu a‘lam.
[2]
 Na‘l (نَعْلُ) pedang ialah besi di bahagian bawah sarung pedang.
[3]
 Qabi‘ah (قَبِيعَةُ) pedang  ialah besi atau perak yang terdapat di bahagian hujung (bawah) hulunya.
[4]
 Sesetengah naskhah menyebut namanya al-Sa‘diyyah (السَّعْدِيَّةُ). (Lihat Zad al-Ma‘ad, Cet. al-Risalah, 1/126).
[5]
 Perkataan al-Kinanah ialah bekas anak panah yang kecil yang diperbuat daripada kulit atau seumpamanya untuk diletakkan anak-anak panah.
[6]
 Sebahagian naskhah membacanya sebagai al-Muthwi (الْمُثْوِي) dan al-Muthni (الْمُثْنِي) atau Munthini (المنثني) atau al-Mutathanni (المتثنِّي). (Lihat Zad al-Ma‘ad, 1/125; Zad Ma‘ad, Cet. al-Risalah, 1/127; al-Ghurar wa al-Durar fi Sirah Khair al-Basyar, hlm. 86).
[7]
 Al-Harbah ialah lembing pendek. (Lihat Kamus Besar Arab-Melayu Dewan, DBP, hlm. 414). Ia juga didefinisikan sebagai sejenis senjata tujahan dengan batang panjang, atau senjata runcing, nipis dan panjang yang digunakan pada masa lampau untuk melembing ikan atau membunuh semasa peperangan. (Lihat https://www.almaany.com/en/dict/ar-en/الحَرْبَةُ/).


#1082: Makan Keropok Tokek

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Baru-baru ini saya ada melihat satu iklan atau gambar di facebook berkenaan keropok kering tokek yang dibungkus dengan elok dan dijual. Soalan saya, apakah hukum makan tokek? Mohon pencerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَيُحِلُّ لَهُمُ الطَّيِّبَاتِ وَيُحَرِّمُ عَلَيْهِمُ الْخَبَائِثَ
Maksudnya:

“Dia menghalalkan bagi mereka segala benda yang baik, dan mengharamkan kepada mereka segala benda yang buruk.”
[1]
Ayat ini menunjukkan bahawa dihalalkan segala benda-benda yang berasa elok pada jiwa dan enak pada tabiat manusia, melainkan terdapat dalil lain yang menyatakan bahawa ia adalah haram. Begitu juga diharamkan segala apa yang jijik pada jiwa seperti bangkai dan darah, serta orang yang memakannya dianggap fasik.  Dalam kata lain, semua benda yang dianggap kotor pada tabiat manusia dan dirasakan jijik pada jiwa adalah diharamkan kerana ia menjadi sebab kepada sakit. Lalu apa sahaja yang memudaratkan hukum asalnya adalah haram. Justeru setiap yang jijik pada tabiat manusia pada asalnya adalah haram, melainkan terdapat dalil yang menyatakan hukum sebaliknya.
[2]
Definisi tokek
Tokek adalah sejenis cicak dalam keluarga
Gekkonidae
 yang terdapat di timur laut India dan Bangladesh, seluruh Asia Tenggara, Filipina hingga Indonesia dan New Guinea Barat. Ia hidup pada pokok-pokok tinggi dan tebing dalam hutan hujan tropika.
[3]
 Menurut
Kamus Dewan Edisi Keempat
, tokek ialah sejenis binatang seperti cicak (besarnya seperti mengkarung) yang kulitnya kasap.
[4]
  Justeru, secara umumnya tokek termasuk dalam jenis atau spesies cicak.
Cicak ialah reptilia yang rapat kaitannya dengan ular. Seperti ular, sesetengah cicak tidak mempunyai kaki. Sesetengahnya menyerupai ular, tetapi mempunyai kaki. Banyak cicak besar kelihatan seperti buaya. Cicak berbeza-beza dari segi saiz, bentuk dan warnanya. Ahli sains telah mengenal pasti lebih daripada 3750 spesies cicak. Australia mempunyai lebih daripada 500 spesies.
[5]
 Menurut
Kamus Dewan Edisi Keempat
 pula, cicak ialah sejenis reptilia kecil, badan dan ekornya panjang serta memiliki empat kaki.
[6]
 Takrifan yang diberikan oleh Kamus Dewan ini lebih dekat dengan cicak sebagaimana yang dikenali oleh kita semua di Malaysia.
Dalam bahasa Arab cicak disebut sebagai “الوزغة” dan dikenali sebagai haiwan yang melata. Badannya berbintik-bintik seperti penyakit kusta dan merupakan haiwan perosak.
[7]
 Takrifan
Wazaghah
 (الوزغة) yang diberikan oleh bahasa Arab ini dilihat hampir dengan tokek yang biasanya kita kenali pada hari ini.
Gambar di atas:
 Tokek
Hukum makan tokek (cicak)
Pada asasnya, tokek atau cicak ini termasuk dalam jenis haiwan
hasyarat al-ardh
 (حَشَرَاتِ الْأَرْضِ) sepertimana kala jengking, kumbang, lipas, tikus dan seumpamanya. Dalam bahasa mudahnya,
hasyarat
 ialah haiwan kecil yang melata di bumi dan haiwan kecil perosak.
[8]
Berkenaan hukum memakannya, para ulama berselisih pendapat kepada dua pendapat:
Pendapat pertama
, hukumnya adalah haram. Abu Ishaq al-Syirazi ada menyebutkan bahawa tidak halal untuk memakan
hasyarat al-ardh
 dan salah satu contoh
hasyarat
 yang disebutkan ialah cicak.
[9]
 Kemudian, Imam al-Nawawi menjelaskan lagi dengan menyatakan bahawa mazhab kami (mazhab Syafi‘i), Abu Hanifah, Ahmad dan Daud berpendapat, haram untuk memakannya.
[10]
 Muhammad al-Amin al-Syanqiti menambah, termasuk juga dalam kalangan mereka yang mengharamkannya ialah Ibn Syihab, ‘Urwah dan ramai lagi.
[11]
Pengharaman ini adalah berdasarkan kepada firman Allah SWT:
وَيُحَرِّمُ عَلَيْهِمُ الْخَبَائِثَ
Maksudnya:

“dan dia mengharamkan kepada mereka segala benda yang buruk.”
[12]
Menurut al-Maraghi perkataan “الْخَبَائِثَ” bermaksud diharamkan buat mereka daripada memakan makanan yang hati sesiapa pun akan berasa jijik untuk memakannya seperti bangkai dan darah yang mengalir.
[13]
 Imam al-Syafi‘i dan para ashabnya pula menyatakan, makna ayat ini ialah apa-apa yang dianggap jijik dan kotor oleh orang Arab.
[14]
Selain daripada itu, cicak juga termasuk dalam haiwan yang diharuskan untuk membunuhnya. Hal ini adalah sebagaimana hadith riwayat Ummu Syarik bahawa:
أَنَّ النَّبِيَّ صَلَّى اللهُ عَلَيْهِ وَسَلَّمَ أَمَرَهَا بِقَتْلِ الأَوْزَاغِ
Maksudnya:
 “
Sesungguhnya Nabi SAW memerintahkannya untuk membunuh cicak
.”
[15]
Begitu juga dalam riwayat lain daripada Sa‘ad bin Abu Waqqas, beliau berkata:
أَنَّ النَّبِيَّ صَلَّى اللهُ عَلَيْهِ وَسَلَّمَ أَمَرَ بقَتْلِ الوَزَغِ وَسَمّاهُ فُوَيْسِقًا
Maksudnya:
 “
Nabi SAW memerintahkan untuk membunuh cicak dan memanggilnya sebagai fuwaisiq — haiwan perosak
.”
[16]
Justeru, perintah untuk membunuhnya adalah disebabkan oleh gangguan dan kemudaratannya. Al-Damiri menjelaskan, memanggil cicak sebagai ‘
fuwaisiq
’, maka ia adalah sebanding dengan haiwan-haiwan perosak lima yang lain — sebagaimana yang disebutkan dalam hadith lain — yang diharuskan untuk membunuhnya sama ada di tanah halal mahupun tanah haram. Asal makna ‘
al-Fisq
’ ialah keluar. Maka, kesemua haiwan yang disebutkan ini telah terkeluar daripada sifat kebanyakan haiwan yang melata (
hasyarat
) dan seumpamanya, disebabkan oleh kemudaratan dan gangguan yang dibawanya.
[17]
 Penjelasan lanjut berkenaan perkara ini, bolehlah merujuk kepada artikel kami yang bertajuk:
#837 Membunuh Cicak
.
[18]
Imam al-Nawawi menyatakan dalam kitabnya,
al-Majmu‘
[19]
 bahawa para ashab kami (ulama dalam kalangan mazhab Syafi‘i) menyebutkan, apa-apa haiwan yang diperintahkan untuk dibunuh, maka ia adalah haram untuk dimakan kerana Nabi SAW memerintahkan untuk membunuh lima binatang
fawasiq
 (yang mendatangkan kerosakan)
[20]
 dalam Tanah Haram dan ketika dalam keadaan berihram. Sekiranya ia adalah halal untuk dimakan, sudah tentu Baginda SAW tidak memerintahkan untuk membunuhnya. Apatah lagi terdapat firman Allah SWT:
لَا تَقْتُلُوا الصَّيْدَ وَأَنتُمْ حُرُمٌ
Maksudnya:
 “
Janganlah kamu membunuh binatang-binatang buruan ketika kamu sedang berihram
.”
[21]
Justeru, termasuklah juga dalam jenis haiwan
fawasiq
 itu ialah cicak kerana ia turut disebutkan oleh Nabi SAW dalam hadith yang lain.
Begitu juga, Ibn Hazm al-Zahiri juga berpendapat bahawa tidak halal untuk makan siput daratan dan juga apa sahaja haiwan yang tergolong sebagai
hasyarat
 (iaitu serangga atau haiwan kecil yang melata) seperti cicak, kumbang, semut, lebah, lalat dan lain-lain yang termasuk dalam jenisnya kerana haiwan-haiwan itu tidak boleh disembelih. Hal ini kerana sembelihan hanya berlaku pada leher atau dada haiwan tersebut sahaja. Adapun mana-mana haiwan yang tidak boleh disembelih, maka tiada jalan atau cara untuk memakannya. Oleh itu, ia adalah haram untuk dimakan kerana terdapatnya halangan bagi memakannya (yakni tidak boleh disembelih) kecuali bangkai yang tidak perlu kepada sembelihan.
[22]
Pendapat kedua
 pula menyatakan ia adalah halal untuk dimakan. Ini merupakan pendapat Imam Malik. Muhammad al-Amin al-Syanqiti menambah, Imam Malik mensyaratkan bahawa ular halal dimakan jika selamat daripada racun atau bisanya. Selain itu, di antara mereka yang diriwayatkan turut memberi kelonggaran untuk memakannya ialah al-Auza‘i dan Ibn Abi Laila.
[23]
 Walau bagaimanapun, Ibn Qudamah menyatakan dalam kitabnya bahawa Imam Malik, Ibn Abi Laila dan al-Auza‘i berpendapat diharuskan untuk memakan kesemua jenis
hasyarat
 kecuali cicak. Malah Ibn ‘Abd al-Bar menyatakan, para ulama telah bersepakat akan pengharaman cicak.
[24]
Keharusan untuk memakan
hasyarat
 ini adalah berdasarkan kepada firman Allah SWT:
قُل لَّا أَجِدُ فِي مَا أُوحِيَ إِلَيَّ مُحَرَّمًا عَلَىٰ طَاعِمٍ يَطْعَمُهُ إِلَّا أَن يَكُونَ مَيْتَةً أَوْ دَمًا مَّسْفُوحًا أَوْ لَحْمَ خِنزِيرٍ
Maksudnya:
 “
Katakanlah (wahai Muhammad): ‘Aku tidak dapati dalam apa yang telah diwahyukan kepadaku, sesuatu yang diharamkan bagi orang yang hendak memakannya melainkan kalau benda itu bangkai, atau darah yang mengalir, atau daging babi.’
”
[25]
Begitu juga, terdapat riwayat daripada al-Talib bin Tha‘labah al-Tamimi R.A, beliau berkata:
صحِبْتُ النَّبيَّ صلّى اللهُ عليه وسلَّم فلم أسمَعْ لحشَرةِ الأرضِ تحريمًا
Maksudnya:

“Aku telah bersahabat dengan Nabi SAW dan tidak mendengar mengenai pengharaman hasyarat (serangga dan haiwan kecil yang melata).”
[26]
Seterusnya, Imam al-Nawawi juga ada menjawab hujah-hujah yang dikemukakan oleh mereka yang mengharuskan untuk memakan
hasyarat
 (termasuklah ular) iaitu firman Allah SWT dalam surah al-An‘am ayat 145 dan hadith al-Talib sebahagaimana yang telah disebutkan di atas. Imam al-Nawawi menyatakan, adapun ayat tersebut, Imam al-Syafi‘i dan ulama selainnya berpendapat, maknanya adalah daripada apa-apa makanan yang kamu makan dan kamu suka (tidak menganggapnya jijik). Imam al-Syafi‘i menambah, inilah maknanya yang lebih
aula
 (utama) berdasarkan dalil al-Sunnah.
Wallahu a‘lam
. Adapun hadith al-Talib pula, sekalipun ia hadith yang
thabit
, tetap tidak boleh menjadi dalil. Hal ini kerana perkataannya yang mengatakan beliau tidak mendengar mengenai pengharaman
hasyarat
, tidak menunjukkan perkara tersebut tidak didengari oleh sahabat yang lain.
Wallahu a‘lam.
[27]
Kesimpulannya
Berdasarkan kepada perbincangan dan perbahasan di atas,
kami berpendapat bahawa cicak termasuk dalam jenis haiwan yang haram untuk dimakan sebagaimana pendapat jumhur ulama kerana
ia dianggap sebagai haiwan yang dianggap jijik, dan termasuk dalam jenis haiwan perosak yang diperintahkan untuk dibunuh. Justeru, inilah pendapat yang dilihat lebih selamat dan tepat (أقرب إلى الصواب).
Lebih-lebih lagi, Islam menganjurkan umatnya untuk memakan makanan yang halal lagi baik berdasarkan firman Allah SWT:
وَيُحِلُّ لَهُمُ الطَّيِّبَاتِ وَيُحَرِّمُ عَلَيْهِمُ الْخَبَائِثَ
Maksudnya:
 “
Dan ia menghalalkan bagi mereka segala benda yang baik, dan mengharamkan kepada mereka segala benda yang buruk.
”
[28]
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 21 Februari 2023 bersamaan 30 Rejab 1444H
[1]
 Surah al-A‘raf : 157
[2]
 Lihat
Mafatih al-Ghaib
, 15/381.
[3]
 Lihat
https://ms.wikipedia.org/wiki/Tokek
. Diakses pada 25 Januari 2023.
[4]
 Lihat
https://prpm.dbp.gov.my/cari1?keyword=tokek
. Diakses pada 25 Januari 2023.
[5]
 Lihat
Ensiklopedia Dunia
, terj. DBP, 5/273.
[6]
 Lihat
https://prpm.dbp.gov.my/Cari1?keyword=cicak
. Diakses pada 30 Disember 2021.
[7]
 Lihat
Hayah al-Hayawan al-Kubra
, 2/544.
[8]
 Lihat
al-Mausu‘ah al-Fiqhiyyah al-Kuwaitiyyah
, 17/278.
[9]
 Lihat
al-Muhazzab fi al-Fiqh al-Imam al-Syafi‘i
, 1/451.
[10]
 Lihat
al-Majmu‘ Syarh al-Muhazzab
, 9/16.
[11]
 Lihat
Adhwa’ al-Bayan
, 1/535.
[12]
 Surah al-A‘raf: 157.
[13]
 Lihat
Tafsir al-Maraghi
, 9/82-83.
[14]
 Lihat
al-Majmu‘ Syarh al-Muhazzab
, 9/16.
[15]
 Riwayat al-Bukhari (3307) dan Muslim (2237)
[16]
 Riwayat Muslim (2238)
[17]
 Lihat
Hayah al-Hayawan al-Kubra
, 2/546; lihat juga
al-Minhaj Syarh Sahih Muslim
, 14/237.
[18]
 Lihat
https://maktabahalbakri.com/836-membunuh-cicak/
. Diakses pada 25 Januari 2023.
[19]
 Lihat
al-Majmu‘ Syarh al-Muhazzab
, 9/22.
[20]
 Lima haiwan perosak itu ialah tikus, kala jengking, helang, gagak, dan anjing yang ganas. Riwayat al-Bukhari (3314; 1826) dan Muslim (1198)
[21]
 Surah al-Ma’idah: 95
[22]
 Lihat
al-Muhalla
, 6/77.
[23]
 Lihat
al-Majmu‘ Syarh al-Muhazzab
, 9/16;
Adhwa’ al-Bayan
, 1/535.
[24]
 Lihat
al-Mughni
, 9/406.
[25]
 Surah al-An‘am: 145
[26]
 Riwayat Abu Daud (3798)
[27]
 Lihat
al-Majmu‘ Syarh al-Muhazzab
, 9/16-17.
[28]
 Surah al-A‘raf: 157


#1083 Berkahwin dalam Ihram

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Saya ada satu persoalan. Apakah hukum berkahwin ketika dalam ihram dan benarkah Rasulullah SAW menikahi Maimunah R.Anha ketika dalam ihram?  Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Secara umumnya, para ulama berbeza pendapat berkenaan perkahwinan Rasulullah SAW dengan Maimunah R.Anha dalam keadaan Baginda berihram ataupun tidak.
Terlebih dahulu kita hendaklah mengetahui bahawa para fuqaha’ berselisih pendapat berkenaan hukum sah perkahwinan ketika berihram. Dalam
al-Mausu‘ah al-Fiqhiyyah al-Kuwaitiyyah
 (41/349-350) dinyatakan, jumhur ulama dalam kalangan mazhab Maliki, Syafi‘i dan Hanbali berpendapat bahawa pernikahan ketika dalam keadaan berihram adalah tidak sah, tidak kira orang itu ialah suami, atau isteri, atau wali yang melakukan akad pernikahan bagi orang yang diwalikannya ataupun wakil yang melakukan akad pernikahan kepada orang yang diwakilkannya. Hal ini adalah berdasarkan kepada sabda Nabi SAW:
لاَ يَنْكِحُ الْمُحْرِمُ وَلاَ يُنْكَحُ وَلاَ يَخْطُبُ
Maksudnya:
 “
Orang yang dalam keadaan ihram tidak boleh bernikah, mahupun dinikahkan atau meminang
.”
Riwayat Muslim (1409)
Manakala Ibn Abbas R.Anhuma dan ulama dalam kalangan mazhab Hanafi berpendapat, perkahwinan orang yang dalam keadaan berihram haji atau umrah adalah sah, sehinggakan jika kedua-duanya (suami isteri) dalam ihram. Hal ini adalah berdasarkan kepada riwayat Ibn Abbas R.Anhuma bahawa:
أَنَّ النَّبِيَّ صَلَّى اللهُ عَلَيْهِ وَسَلَّمَ تَزَوَّجَ مَيْمُونَةَ وَهُوَ مُحْرِمٌ.
Maksudnya:
 “
Nabi SAW menikahi Maimunah ketika Baginda masih dalam keadaan ihram
.”
Riwayat al-Bukhari (1837) dan Muslim (1410)
Walau bagaimanapun, terdapat riwayat daripada Yazid bin al-Asam, daripada Maimunah R.Anha, katanya:
تَزَوَّجَنِي رَسُولُ اللهِ صَلَّى اللهُ عَلَيْهِ وَسَلَّمَ، وَنَحْنُ حَلَالَانِ بِسَرِفَ
Maksudnya
: “
Rasulullah SAW mengahwiniku dan kami dalam keadaan halal (tidak berihram) di Sarif.
”
Riwayat Abu Daud (1843)
Begitu juga dalam riwayat yang lain, daripada Yazid bin al-Asam, (katanya): Maimunah binti al-Harith R.Anha menyampaikan kepadaku bahawa:
أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ تَزَوَّجَهَا وَهُوَ حَلَالٌ. قَالَ : وَكَانَتْ خَالَتِي وَخَالَةَ ابْنِ عَبَّاسٍ
Maksudnya:
 “
Rasulullah SAW menikahinya (Maimunah R.Anha), dan Baginda ketika itu dalam keadaan halal. Beliau berkata: ‘Maimunah ialah ibu saudaraku dan ibu saudara Ibn Abbas.’
”
Riwayat Muslim (1411)
Demikianlah juga riwayat daripada Abu Rafi‘ maula Rasulullah SAW bahawa:
أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ تَزَوَّجَ مَيْمُونَةَ حَلَالًا وَبَنَى بِهَا حَلَالًا وَكُنْتُ الرَّسُولَ بَيْنَهُمَا
Maksudnya:
 “
Rasulullah SAW menikahi Maimunah dalam keadaan halal (tidak berihram), menggaulinya juga dalam keadaan halal, dan aku adalah utusan antara keduanya
.”
Riwayat Ahmad (26656); Ibn al-Qayyim dalam
al-Zad
 (3/373) menilainya sebagai sahih.
Tambahan lagi, Syeikh al-Islam Ibn Taimiyyah ada menyebutkan, pendapat yang masyhur di sisi majoriti ulama adalah bahawasanya Baginda SAW mengahwini Maimunah R.Anha dalam keadaan halal (tidak berihram). (Lihat
Majmu‘ al-Fatawa
, 18/73).
Inilah yang disebut oleh Syeikh al-Islam dan pendapat yang dipegang oleh kebanyakan sahabat serta jumhur ulama bahawa Nabi SAW menikahi Maimunah R.Anha dalam keadaan halal. Bukan itu sahaja, mereka juga mempunyai jawapan ke atas hadith Ibn Abbas tersebut. Di antara jawapan mereka yang paling kuat ialah Ibn Abbas R.Anhuma telah terkeliru, di mana beliau menyangka Nabi SAW menikahinya ketika Baginda masih dalam keadaan berihram.
Selain itu, berkenaan hal ini juga, Ibn al-Qayyim turut menjelaskan, terdapat perselisihan dalam kalangan ulama; adakah Nabi SAW menikahi Maimunah dalam keadaan halal atau dalam keadaan berihram? Ibn Abbas R.Anhuma berpendapat, Baginda menikahinya dalam keadaan berihram. Manakala Abu Rafi‘ pula berpendapat, Baginda menikahinya dalam keadaan halal dan beliau adalah utusan antara keduanya. Pendapat Abu Rafi‘ ini adalah lebih kuat berdasarkan beberapa sudut:
Pertama:
 Pada waktu itu, Abu Rafi‘ ialah seorang lelaki yang baligh, sedangkan Ibn Abbas pula masih belum lagi mencapai usia baligh, sebaliknya beliau baru berusia sekitar 10 tahun. Justeru, Abu Rafi‘ adalah lebih
ahfaz
daripadanya.
Kedua:
 Abu Rafi‘ adalah utusan (perantara) antara Rasulullah SAW dan Maimunah R.Anha. Di tangannya terjadi perbincangan. Oleh itu, beliau lebih mengetahui berkenaan peristiwa tersebut berbanding Ibn Abbas tanpa sebarang syak. Bahkan beliau sendiri telah memberi isyarat berkenaan hal tersebut dengan penuh pasti dan yakin tanpa menukilnya daripada orang lain, kerana beliau sendiri yang mengalaminya (terlibat dalam peristiwa tersebut).
Ketiga:
 Ibn Abbas R.Anhuma tidak bersamanya dalam umrah tersebut. Hal ini kerana umrah tersebut adalah umrah qadha’. Sedangkan Ibn Abbas waktu itu tergolong dalam kalangan orang lemah yang Allah SWT berikan keuzuran daripada kalangan anak-anak. Maka beliau mendengar kisah mengenai peristiwa tersebut (daripada orang lain) tanpa menyaksikannya sendiri.
Keempat:
 Sesungguhnya Nabi SAW ketika masuk Makkah, Baginda memulakan dengan melakukan tawaf di Kaabah, kemudian sa‘i antara safa dan marwah, bercukur, kemudian tahallul. Sebagaimana yang diketahui bahawasanya Baginda SAW tidak menikahinya di jalan. Begitu juga tidak memulai dengan menikah dengannya sebelum melakukan tawaf di Kaabah, dan tidak juga bernikah sewaktu melakukan tawaf. Hal ini termasuk dalam sesuatu yang sudah diketahui bahawasanya ia tidak terjadi. Maka pendapat Abu Rafi‘ adalah lebih tepat lagi meyakinkan.
Kelima:
 Sesungguhnya para sahabat R.Anhum berpendapat Ibn Abbas tersilap (dalam hal ini), dan mereka tidak berpendapat sedemikian kepada Abu Rafi‘.
Keenam:
 Perkataan Abu Rafi‘ sesuai atau selari dengan larangan Nabi SAW daripada bernikah dalam keadaan berihram. Sedangkan perkataan Ibn Abbas menyelisihinya. Hal tersebut ada dua kemungkinan, boleh jadi kerana hukum tersebut sudah dimansuhkan atau kerana ia hanya khusus buat Nabi SAW yakni keharusan untuk bernikah dalam keadaan berihram. Kedua-dua kemungkinan tersebut menyalahi makna asalnya dan tidak ada dalil lain (yang menguatkannya). Maka ia tidak dapat diterima.
Ketujuh:
 Anak saudara Maimunah sendiri iaitu Yazid bin al-Asam telah memberi penyaksian bahawa Rasulullah SAW menikahi Maimunah R.Anha dalam keadaan Baginda halal (tidak berihram). Beliau berkata: “Maimunah ialah ibu saudaraku dan ibu saudara Ibn Abbas.” Hal ini juga disebutkan oleh Imam Muslim. (Lihat
Zad al-Ma‘ad
, 5/112-124).
Begitu juga al-Hafiz Ibn Hajar al- ‘Asqalani menukilkan daripada al-Athram yang menyebutkan: Aku bertanya kepada Ahmad bahawa Abu Thaur mengatakan, dengan sebab apa ditolak hadith Ibn Abbas sedangkan riwayat tersebut adalah sahih? Beliau menjawab: “Allahul Musta‘an, Ibn al-Musayyib menyebutkan, ‘Ibn Abbas telah terkeliru.’ Hal ini kerana Maimunah sendiri telah mengatakan, ‘Baginda SAW menikahiku dan ketika itu Baginda dalam keadaan halal.’”
Selain itu, Ibn ‘Abd al-Bar turut menyebutkan, riwayat bahawasanya “Baginda menikahinya dan ketika itu Baginda dalam keadaan halal,” telah datang daripada pelbagai jalur. Sedangkan hadith Ibn Abbas pula adalah sahih dari sudut sanad, akan tetapi berlakunya kekeliruan kepada seseorang itu adalah lebih dekat berbanding kekeliruan daripada suatu kelompok (jumlah yang ramai). Paling sedikit di antara dua hadith tersebut adalah saling bertentangan atau bercanggah antara satu sama lain. Justeru, memerlukan kepada hujah atau dalil lain selain daripada keduanya, dan hadith Uthman yang sahih melarang pernikahan orang yang sedang dalam keadaan berihram. Inilah pendapat yang muktamad. (Lihat
Fath al-Bari
 oleh Ibn Hajar, 9/165).
Di samping itu, Ibn Qudamah juga ada menyatakan, Maimunah lebih mengetahui tentang dirinya dan Abu Rafi‘ pula ialah orang yang terlibat dalam kisah itu iaitu beliau merupakan utusan dalam kisah tersebut. Maka kedua-duanya lebih mengetahui akan hal itu berbanding Ibn Abbas dan lebih didahulukan sekiranya Ibn Abbas sudah dewasa ketika itu. Justeru, bagaimana pula kalau ketika itu Ibn Abbas masih lagi kecil dan belum mengetahui hakikat perkara tersebut serta belum juga mendalaminya. Justeru, pendapat ini telah mengingkarinya. Sa‘id bin al-Musayyib menyebutkan, Ibn Abbas telah terkeliru. Nabi SAW tidak pernah menikahinya kecuali dalam keadaan halal (tidak berihram). Jika begitu, bagaimanakah cara untuk mengamalkan (memahami) hadith ini dalam konteksnya? Boleh jadi ucapan dalam hadith, “وهو محرم” dapat difahami (ditakwilkan) ia merujuk kepada “Dia berada dalam bulan haram” atau “Dia berada di negeri haram” sebagaimana dikatakan:
قَتَلُوا ابْنَ عَفَّانِ الخَلِيفَةَ مُحْرِمًا
Maksudnya:
 “
Mereka membunuh Ibn ‘Affan al-Khalifah dalam keadaan haram (yakni di negeri haram Madinah).
” (Lihat
al-Mughni
, 3/318).
Kesimpulannya
Berdasarkan kepada perbincangan dan perbahasan di atas, kami berpendapat bahawa pendapat yang kuat (
rajih
) ialah Nabi SAW berkahwin dengan Maimunah R.Anha dalam keadaan halal (tidak berihram) sebagaimana pendapat kebanyakan sahabat dan jumhur ulama. Hal ini juga kerana pendapat atau riwayat Abu Rafi‘ adalah lebih kuat berdasarkan beberapa sudut yang kami telah nyatakan di atas (sebelum ini), di samping beliau juga utusan antara keduanya (yakni orang yang terlibat secara langsung dalam peristiwa tersebut). Pernikahan ketika dalam keadaan berihram juga adalah tidak sah sebagaimana pandangan jumhur ulama’.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahu a‘lam.
Bertarikh: 21 Februari 2023 bersamaan 30 Rejab 1444H


#1084 Membakar al-Quran

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Baru-baru ini kita digemparkan dengan tindakan ahli politik Sweden, Rasmus Paludan, pemimpin parti politik sayap kanan Denmark Hard Line, yang membakar al-Quran semasa protes Islamofobia di hadapan kedutaan (Turkiye) di Stockholm. Soalan saya, apakah sebenarnya hukum membakar al-Quran? Adakah ia termasuk dalam tindakkan menghina dan merendah-rendahkan al-Quran? Mohon pencerahan. Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Mukadimah
Islam sangat melarang seseorang itu mencela agama lain. Hal ini kerana ia akan menimbulkan kemarahan penganutnya dan akan menyebabkan mereka bertindak balas dan mencela Islam kembali. Firman Allah SWT:
وَلَا تَسُبُّوا الَّذِينَ يَدْعُونَ مِنْ دُونِ اللَّهِ فَيَسُبُّوا اللَّهَ عَدْوًا بِغَيْرِ عِلْمٍ
Maksudnya:
 “
Dan janganlah kamu memaki dan mencela sembahan yang mereka sembah selain Allah, kerana nanti mereka akan membalas dengan cara memaki Allah melampau-lampau pula tanpa ilmu
.”
(Surah al-An‘am: 108)
Al-Sabuni ketika menafsirkan ayat di atas menyatakan maknanya adalah janganlah kamu memaki atau mencela sembahan-sembahan orang Musyrikin dan berhala-berhala mereka kerana mereka kelak akan membalasnya dengan celaan kepada Allah dalam keadaan jahil dan bersifat melampau disebabkan mereka tidak mengetahui kebesaran Allah SWT. Ibn Abbas R.Anhuma menyebutkan bahawa orang-orang Musyrikin berkata: “Berhentilah daripada menghina tuhan-tuhan kami ataupun kami akan menghina Tuhan kamu.” Maka Allah SWT melarang orang-orang beriman daripada mencela atau memaki berhala-berhala mereka. (Lihat
Safwah al-Tafasir
, hlm. 380).
Begitu juga Dr. Wahbah al-Zuhaili menyebutkan, Allah SWT melarang Rasul-Nya dan orang beriman daripada mencela sembahan-sembahan orang Musyrikin sekalipun dalam hal itu adanya maslahah. Akan tetapi mafsadah daripada perbuatan tersebut adalah lebih besar daripada maslahahnya iaitu orang-orang Musyrikin akan membalas kembali dengan mencela Tuhan orang-orang beriman yakni Allah, tiada tuhan yang sebenar-benarnya berhak disembah melainkan Dia.
Hal ini adalah sebagaimana yang disebutkan oleh Ibn Abbas R.Anhuma bahawa janganlah kamu wahai kaum Muslimin mencela tuhan-tuhan (yakni sembahan) orang Musyrikin yang disembah selain Allah kerana boleh jadi akibat daripada perbuatan tersebut mereka mencela dan mencerca Allah
‘Azza wa Jalla
 secara zalim dan melampaui batas bagi menimbulkan kemarahan orang-orang beriman, dalam keadaan mereka jahil dengan takdir Allah dan kebesaran-Nya. Oleh itu, perkara ini menunjukkan bahawa suatu ketaatan atau maslahah, jika ia membawa kepada maksiat atau mafsadah, maka ia ditinggalkan.
Selain itu, para ulama berpendapat bahawa hukum ayat ini — yakni larangan mencerca atau menghina sembahan agama lain — adalah kekal bagi umat ini dalam setiap keadaan. Justeru, selagi mana orang kafir enggan atau tidak mahu tunduk kepada pemerintahan Islam dan kaum Muslimin, serta dibimbangi mereka akan mencela agama Islam atau Nabi SAW atau Allah
‘Azza wa Jalla
, maka orang Islam tidak boleh untuk mencela atau menghina salib mereka, agama mereka atau gereja (tempat ibadat) mereka, dan tidak terdedah untuk melakukan apa-apa perbuatan yang membawa kepada perkara itu kerana ia seolah-olah menggalakkan maksiat — iaitu penghinaan kepada Allah dan Rasul-Nya. (Lihat
al-Tafsir al-Munir
, 7/325-328).
Membakar al-Quran
Berkenaan hal ini, ia hendaklah dilihat kepada dua keadaan bagi menentukan sama ada ia termasuk dalam penghinaan kepada al-Quran ataupun tidak.
Keadaan pertama
, membakar al-Quran dengan tujuan melupuskan al-Quran yang rosak. Dalam situasi ini, perbuatan membakar al-Quran yang rosak bagi melupuskannya adalah diharuskan kerana ia bermatlamat untuk memuliakan al-Quran atau mushaf serta memeliharanya daripada dipijak dengan kaki atau dicampakkannya pada mana-mana tempat, dan bukannya untuk menghina atau merendah-rendahkannya. Sekalipun begitu, ia hendaklah dilakukan dengan penuh rasa hormat dan berhati-hati. Malah ia juga merupakan pendapat ulama mazhab Maliki dan Syafi‘i  berdasarkan tindakan Uthman R.A yang memerintahkan untuk membakar mushaf yang lain yang berbeza dengan mushaf yang ditulis. Perbuatan tersebut telah disaksikan oleh ramai Sahabat dan tidak ada seorang pun daripada kalangan mereka mengingkarinya. Perbahasan lanjut berkenaan perkara ini, bolehlah merujuk kepada artikel kami yang bertajuk:
#391: Melupuskan al-Quran yang Rosak
.
[1]
Keadaan kedua
, membakar al-Quran bukan dengan niat untuk melupuskannya kerana ia sudah rosak. Apatah lagi bertujuan untuk menghina atau merendah-rendahkannya. Maka, perbuatan membakar al-Quran dalam situasi seperti ini tidak syak lagi adalah haram dan sangat dilarang dalam Islam. Malah, berkemungkinan pelakunya boleh dianggap telah jatuh kufur.
Hal ini kerana al-Quran termasuk dalam kitab suci dan mukjizat terbesar Nabi Muhammad SAW. Al-Quran al-Karim adalah sebuah perlembagaan yang lengkap merangkumi seluruh hukum-hakam Islam. Al-Quran juga adalah sumber yang mencurahkan segala kebaikan dan ilmu ke dalam hati yang beriman. Bahkan, al-Quran adalah alat yang terbaik untuk para ahli ibadat mendekatkan diri kepada Allah SWT dengan cara membaca dan bertadabbur.
Begitu juga mencintai al-Quran termasuk dalam salah satu tanda kecintaan seorang hamba kepada Allah SWT. Dr. Wahbah al-Zuhaili menukilkan daripada Sahl bin Abdullah yang menyebutkan, tanda seseorang itu mencintai Allah adalah dengan mencintai al-Quran, tanda seseorang itu mencintai al-Quran adalah dengan mencintai Nabi SAW, tanda seseorang itu mencintai Nabi SAW adalah dengan mencintai sunnah, tanda seseorang itu mencintai Allah, al-Quran, Nabi dan sunnah adalah dengan mencintai akhirat, tanda seseorang itu mencintai akhirat adalah dengan mencintai dirinya sendiri, tanda seseorang itu mencintai dirinya sendiri adalah dengan membenci dunia dan tanda seseorang itu membenci dunia adalah dengan dia tidak mengambil daripada dunia itu melainkan sebagai bekalan dan sekadarnya yang cukup sahaja — bagi kehidupan. (Lihat
al-Tafsir al-Munir
, 3/208; lihat juga
Faidh al-Qadir
, 2/66).
Perkara ini turut dinukilkan oleh Syeikh al-Islam Ibn Taimiyyah daripada Ibn Mas‘ud R.A melalui pesananannya bahawa:
لَا يُسْأَلُ أَحَدُكُمْ عَنْ نَفْسِهِ إلَّا الْقُرْآنُ فَإِنْ كَانَ يُحِبُّ الْقُرْآنَ فَهُوَ يُحِبُّ اللَّهَ وَإِنْ كَانَ يُبْغِضُ الْقُرْآنَ فَهُوَ يُبْغِضُ اللَّهَ وَرَسُولَ
Maksudnya:
 “
Janganlah ditanya seseorang daripada kamu itu tentang dirinya melainkan al-Quran. Hal ini kerana sekiranya dia mencintai al-Quran maka sesungguhnya dia mencintai Allah, dan sekiranya dia membenci al-Quran maka sesungguhnya dia (sebenarnya) membenci Allah dan Rasul-Nya.
” (Lihat
Majmu‘ al-Fatawa
, 11/216).
Oleh sebab itu, sebahagian ulama meletakkan hukuman yang keras terhadap mereka yang mempermainkan dan menghina al-Quran. AL-Khatib al-Syirbini menyebutkan,
di antara perbuatan yang boleh menyebabkan seseorang itu jatuh kufur
 ialah dia dengan sengaja menghina agama secara terang-terangan atau mengingkarinya seperti mencampakkan kotoran kepada mashaf (al-Quran) kerana perbuatan itu jelas menghina
kalamullah
, dan menghina atau merendah-rendahkan suatu ucapan (kalam) bermaksud dia telah menghina atau merendah-rendahkan Pengucapnya — yakni Allah SWT. (Lihat
Mughni al-Muhtaj
, 5/431).
Begitu juga al-Qadhi ‘Iyadh menyatakan, ketahuilah bahawa sesiapa yang (dengan sengaja) merendah-rendahkan al-Quran atau sesuatu daripadanya, atau mencacinya, atau mengingkarinya tidak kira satu huruf atau satu ayat, atau mendustainya atau mendustai sebahagian daripadanya, atau dia mendustai suatu hukum atau berita yang jelas dinyatakan di dalamnya, atau mengisbatkan suatu yang dinafikannya, atau menafikan suatu yang diisbatkannya, dalam keadaan dia mengetahui perkara tersebut atau dia syak pada sesuatu daripada perkara tersebut, maka dia dikira jatuh kafir di sisi ulama secara ijma‘. (Lihat
al-Syifa bi Ta‘rif Huquq al-Mustafa
, 2/646)
Kesimpulannya
Oleh itu,
perbuatan menghina atau merendah-rendahkan al-Quran melalui apa-apa cara termasuklah perbuatan membakarnya, memijaknya, menjadikannya sebagai bahan gurauan dan lawak, atau seumpamanya, bukanlah sesuatu perkara yang boleh dipandang remeh atau ringan dalam Islam.
 Hal ini kerana ia merupakan
kalamullah
. Perbuatan menghina atau merendah-rendahkannya secara tidak langsung bermaksud penghinaan itu turut ditujukan kepada Pengucapnya iaitu Allah
Azza wa Jalla
, Tuhan sekalian alam. Oleh yang demikian, jika pelakunya seorang Muslim, berkemungkinan dia boleh dianggap telah jatuh kufur.
Na‘uzubillah min zalik
.
Pada kesempatan ini juga, kami ingin menyatakan bahawa kami mengutuk sekeras-kerasnya tindakan ahli politik Sweden, Rasmus Paludan yang membakar al-Quran semasa protes Islamofobia di hadapan kedutaan (Turkiye) di Stockholm. Tindakan Paludan membakar al-Quran ini bukan sahaja menjejaskan hubungan Sweden dan kerajaan Turki malah mengguris dan menyakiti jutaan umat Islam seluruh dunia.
Doa dan harapan kami bahawa peristiwa ini adalah peristiwa yang terakhir berlaku yang meremuk jiwa kita dan tidak akan berlaku lagi peristiwa seperti ini. Oleh kerana al-Quran mengajak kita bersatu-padu dan jangan bercerai-berai serta berpecah-belah, nanti kita mudah disambar oleh musuh dan jadilah kita hina dina dengan pelbagai tindakan yang terkena kepada kita serta agama kita. ‘Izzahnya al-Quran dengan sebab umat Islam kukuh bersatu-padu dan mempunyai jati diri serta semangat untuk membela agama.
Kami akhiri dengan doa:
اَللَّهُمَّ اجْعَلِ الْقُرْآنَ رَبِيعَ قُلُوْبِناَ، وَنُوْرَ صُدُوْرِناَ، وَجلاَءَ أَحْزَانِناَ، وَذهَابَ هُمُوْمِناَ
Maksudnya:
 “
Ya Allah, jadikanlah al-Qur’an sebagai penyejuk hati kami, cahaya yang menyinari dada kami, penghibur duka kami dan penghapus kesedihan kami
.”
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 21 Februari 2023 bersamaan 30 Rejab 1444H
[1]
 Lihat
https://maktabahalbakri.com/melupuskan-al-quran-yang-rosak/
. Diakses pada 25 Januari 2023.


#1085: Makan Sate Ular

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Baru-baru ini saya ada melihat satu video di tiktok yang memaparkan seorang perempuan bertudung sedang menyiang seekor ular di sebuah gerai, lalu dijadikan sebagai sate. Soalan saya, apakah hukum makan ular sebenarnya? Mohon pencerahan. Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
قُل لَّا أَجِدُ فِي مَا أُوحِيَ إِلَيَّ مُحَرَّمًا عَلَىٰ طَاعِمٍ يَطْعَمُهُ إِلَّا أَن يَكُونَ مَيْتَةً أَوْ دَمًا مَّسْفُوحًا أَوْ لَحْمَ خِنزِيرٍ فَإِنَّهُ رِجْسٌ أَوْ فِسْقًا أُهِلَّ لِغَيْرِ اللَّهِ بِهِ
Maksudnya:
 “
Katakanlah (wahai Muhammad): ‘Aku tidak dapati dalam apa yang telah diwahyukan kepadaku, sesuatu yang diharamkan bagi orang yang hendak memakannya melainkan kalau benda itu bangkai, atau darah yang mengalir, atau daging babi – kerana sesungguhnya ia adalah kotor — atau sesuatu yang dilakukan secara fasik, iaitu binatang yang disembelih atas nama yang lain daripada Allah.’
”
[1]
Begitu juga firman Allah SWT:
يَسْأَلُونَكَ مَاذَا أُحِلَّ لَهُمْ ۖ قُلْ أُحِلَّ لَكُمُ الطَّيِّبَاتُ
Maksudnya:
 “
Mereka bertanya kepadamu (wahai Muhammad): ‘Apakah (makanan) yang dihalalkan bagi mereka?’ Bagi menjawabnya, katakanlah: ‘Dihalalkan bagi kamu (memakan) yang lazat-lazat serta baik.’
”
[2]
Ayat di atas menunjukkan secara umumnya Allah ‘Azza wa Jalla telah menghalalkan buat kita makanan yang baik-baik. Justeru, semua yang baik-baik itu adalah diharuskan untuk memakannya, manakala semua yang buruk dan jijik pula adalah diharamkan daripada memakannya. Penentuan sama ada makanan itu baik atau jijik — jika tiada nas mengenainya — adalah berdasarkan perasaan dan naluri orang Arab kerana al-Quran turun kepada mereka — yakni dalam bahasa mereka.
[3]
Definisi ular
Ular ialah haiwan berbadan panjang, tanpa kaki, yang diliputi sisik kering untuk bergerak di atas tanah, ular menjalar menggunakan perutnya. Banyak ular mempunyai badan yang fleksibel yang membolehkannya berlingkar menjadi bentuk bebola. Mata ular diliputi sisik jernih, bukannya kelopak mata yang boleh bergerak. Oleh yang demikian, mata ular sentiasa terbuka. Ular kerap menjelirkan lidahnya yang halus, bercabang. la menggunakan lidah untuk membawa bau ke organ deria khas di dalam mulut. Ular tergolong dalam order (kumpulan) haiwan yang dikenali sebagal
reptilia
. Reptilia juga termasuk buaya, cicak, dan penyu. Seperti reptilia lain, ular boleh mengekalkan suhu badan yang agak tetap melalui kelakuannya. Contohnya, ular meningkatkan suhu badannya dengan berjemur dalam cahaya matahari dan menurunkannya dengan merayap ke tempat redup. Sebaliknya, mamalia dan burung mempunyai mekanisme dalaman yang mengawal suhu badannya.
Ahli sains mempunyai bukti bahawa ular berkembang daripada cicak kira-kira 100 juta tahun dahulu. Ular lebih banyak menyerupai cicak daripada menyerupai reptilia lain. Tetapi, tidak seperti kebanyakan cicak, ular tidak mempunyal kaki, kelopak mata boleh bergerak, dan bukaan telinga luar. Sisik dan tengkorak ular juga berbeza daripada cicak. Oleh kerana struktur khas matanya ular dianggap berkembang daripada cicak yang mengorek lubang dalam tanah. Ketiadaan kaki ular juga dikatakan berpunca daripada fasa pengorekan lubang ini.
Ular hidup hampir di serata tempat di dunia. la hidup di gurun, hutan, lautan, sungai, dan tasik. Banyak ular hidup di atas tanah, dan sesetengahnya hidup dalam tanah. Yang lain tinggal di atas pokok manakala yang lain menghabiskan kebanyakan masanya dalam air. Hanya beberapa kawasan yang tidak mempunyai ular di dunia. Ular tidak boleh hidup di tempat yang kekal sejuk beku sepanjang tahun. Tiada ular hidup di kawasan kutub atau di kawasan tinggi di pergunungan. Di samping itu, ular biasanya tidak wujud di pulau, termasuk Ireland dan New Zealand.
Terdapat lebih kurang 2700 jenis ular. Jenis yang paling banyak hidup di kawasan tropika. Ular terbesar ialah anakonda di Amerika Selatan dan ular sawa berselirat di Asia. Kedua-dua ular ini boleh membesar sehingga 9 meter panjangnya. Satu daripada ular terkecil ialah ular buta Braminy, yang tinggal di kawasan tropika dan panjangnya hanya 15 sentimeter. Seperti ular buta yang lain, ular buta Braminy mempunyai mata, tetapi matanya diliputi sisik kepala. Barangkali ular buta hanya dapat membezakan terang dan gelap. Sesetengah ular adalah berbisa. Ular mempunyai dua siung berongga atau beralur di rahang atas. Ular menyuntik bisa (racun) melalui siung ketika mematuk. Lebih kurang 270 jenis ular mempunyai bisa yang berbahaya atau membawa maut kepada manusia. Lebih kurang 25 jenis ular menyebabkan banyak kematian akibat patukan ular. Ular ini termasuk ular tedung selar di Asia, mamba hitam dan ular kapak bersisik gergaji di Afrika, dan
taipan
 di Australia.
Bentuk badan.
 Ular berbeza-beza bentuk badannya. Contohnya, sesetengah ular seperti ular kapak Gaboon di Afrika, mempunyai badan yang gempal. Sebaliknya, ular pokok tertentu mempunyai badan yang sangat kurus, panjang yang menyerupai tumbuhan menjalar. Badan ular (laut) leper dari sisi ke sisi. Ular jantan dan betina kebanyakan spesies ular tidak banyak berbeza dari segi bentuk badan dan rupa. Bagaimanapun, di kalangan sesetengah spesies, ular betina lebih besar daripada ular jantan. Pada sesetengah spesies, ular jantannya lebih besar daripada ular betina. Satu spesies yang ular jantan dan betinanya sangat berbeza rupanya ialah
langaha
 di Madagascar. Langaha jantan mempunyai unjuran bak kon pada muncungnya. Ular betinanya mempunyai muncung panjang berbentuk seakan-akan daun mapel.
Tabiat makan.
 Kebanyakan ular memakan burung, ikan, katak, cicak, dan mamalia kecil seperti arnab dan tikus. Sesetengah ular, termasuk ular tedung selar Asia dan ular raja Amerika Utara, memakan ular lain. Banyak ular mempunyai tabiat makan yang khusus. Contohnya, sesetengah spesies memakan terutamanya siput. Gigi dan rahang bawah sesetengah ular pemakan siput disesuaikan untuk menarik siput dari cangkerang. Ular benang, yang sangat mirip kepada ular buta, mempunyai mulut kecil dan memakan terutamanya anai-anai. Ular ini dapat menghisap bahagian dalam abdomen dari badan anal-anal, dan meninggalkan bahagian yang lebih sukar dihadamkan. Ular tertentu yang memakan telur mempunyai spina panjang di dalam kerongkong pada vertebra leher. Selepas ular menelan telur, cangkerang telur ditusuki spina ini dan kemudian dihancurkan dengan penguncupan otot ular. Kandungan telur masuk melalui kerongkong, tetapi spina vertebra mencegah cangkerang daripada masuk ke dalam, kemudiannya diluahkan oleh ular.
Ular mempunyai pelbagai cara menangkap mangsa. la mungkin bersembunyi untuk menyerang hendap, menghendap, atau mengejar mangsa. Apabila ular menyerang, ia menerpa ke arah mangsa dengan mulutnya terbuka luas. Serangan ular biasanya berkesan hanya dalam jarak bersamaan dengan setengah atau dua per tiga daripada panjang badannya. Kebanyakan ular menelan mangsanya hidup-hidup. Bagaimanapun, ular berbisa biasanya menunggu bisanya membunuh mangsa sebelum menelannya. Biasanya ular pencerut juga membunuh mangsa sebelum memakannya. Ular pencerut termasuk boa, ular bull, ular raja, ular sawa, dan ular tikus. Ular pencerut membelit dua gelung atau lebih badannya mengelilingi mangsa dan kemudiannya menguncupkan ototnya untuk menjerut mangsa. Sebilangan orang percaya bahawa ular pencerut membunuh dengan menghancurkan tulang dan organ dalaman mangsa. Sebenarnya, ular ini membunuh mangsa dengan melemaskannya.
Selepas makan, ular mungkin berjemur dalam cahaya matahari. Haba menaikkan suhu badannya, yang mencepatkan proses penghadaman. Sekali makan mungkin menjadikan ular dapat bertahan lama. Ular di zoo dan makmal kadangkala tidak makan beberapa bulan lamanya. Ular besar, seperti ular boa dan ular sawa, biasanya tidak makan selama lebih daripada setahun. Malah sesetengah ular kecil pun mungkin tidak makan selama 6 hingga 12 bulan. Ular dapat hidup lama tanpa makanan kerana beberapa sebab. Tidak seperti haiwan berdarah panas, ular tidak memerlukan banyak tenaga daripada makanan untuk mengekalkan suhu badan yang stabil. Ular juga mungkin tidak aktif untuk tempoh yang lama dan hanya menggunakan sedikit tenaga. Di samping itu, ular mempunyai banyak tisu yang menyimpan lemak. Semasa tempoh tidak makan yang lama, ular menggunakan lemak ini.
[4]
Hukum makan ular
Ular tergolong dalam jenis haiwan
hasyarat al-ardh
 (حَشَرَاتِ الْأَرْضِ) sepertimana kala jengking, kumbang, lipas, tikus dan seumpamanya. Dalam bahasa mudahnya,
hasyarat
 ialah haiwan kecil yang melata di bumi dan haiwan kecil perosak.
[5]
Berkenaan hukum memakannya, Imam al-Nawawi ada menyatakan bahawa mazhab kami (mazhab Syafi‘i), Abu Hanifah, Ahmad dan Daud berpendapat, haram untuk memakannya. Manakala Imam Malik pula berpendapat, ia adalah halal untuk dimakan. Keharusan ini adalah berdasarkan kepada firman Allah SWT:
قُل لَّا أَجِدُ فِي مَا أُوحِيَ إِلَيَّ مُحَرَّمًا عَلَىٰ طَاعِمٍ يَطْعَمُهُ إِلَّا أَن يَكُونَ مَيْتَةً أَوْ دَمًا مَّسْفُوحًا أَوْ لَحْمَ خِنزِيرٍ
Maksudnya:
 “
Katakanlah (wahai Muhammad): ‘Aku tidak dapati dalam apa yang telah diwahyukan kepadaku, sesuatu yang diharamkan bagi orang yang hendak memakannya melainkan kalau benda itu bangkai, atau darah yang mengalir, atau daging babi.’
”
[6]
Begitu juga, terdapat riwayat daripada al-Talib bin Tha‘labah al-Tamimi R.A, beliau berkata:
صحِبْتُ النَّبيَّ صلّى اللهُ عليه وسلَّم فلم أسمَعْ لحشَرةِ الأرضِ تحريمًا
Maksudnya:

“Aku telah bersahabat dengan Nabi SAW dan tidak mendengar mengenai pengharaman hasyarat (serangga dan haiwan kecil yang melata).”
[7]
Manakala Imam al-Syafi‘i dan para ashabnya pula berhujah berdasarkan kepada firman Allah SWT:
وَيُحَرِّمُ عَلَيْهِمُ الْخَبَائِثَ
Maksudnya:

“dan ia mengharamkan kepada mereka segala benda yang buruk.”
[8]
Menurut mereka (Imam al-Syafi‘i dan para ashabnya), makna ayat ini ialah apa-apa yang dianggap jijik dan kotor oleh orang Arab.
[9]
Begitu juga berdasarkan kepada hadith bahawa Nabi SAW bersabda:
خَمْسٌ فَوَاسِقُ، يُقْتَلْنَ فِي الحَرَمِ: الفَأْرَةُ، وَالعَقْرَبُ، وَالحُدَيَّا، وَالغُرَابُ، وَالكَلْبُ العَقُورُ
Maksudnya
: “
Lima binatang fawasiq (yang mendatangkan kerosakan) boleh dibunuh di Tanah Haram: Tikus, kala jengking, helang, gagak, dan anjing yang ganas
.”
[10]
Selain itu, ia juga adalah berdasarkan kepada hadith riwayat Ummu Syarik bahawa:
أَنَّ النَّبِيَّ صَلَّى اللهُ عَلَيْهِ وَسَلَّمَ أَمَرَهَا بِقَتْلِ الأَوْزَاغِ
Maksudnya:
 “
Sesungguhnya Nabi SAW memerintahkannya untuk membunuh cicak
.”
[11]
Selain daripada itu, ular juga termasuk dalam haiwan yang diharuskan untuk membunuhnya. Hal ini adalah sebagaimana riwayat daripada Ibn Umar R.Anhuma, bahawa dia mendengar Nabi SAW berkhutbah di atas mimbar dan bersabda:
اقْتُلُوا الحَيَّاتِ، وَاقْتُلُوا ذَا الطُّفْيَتَيْنِ وَالأَبْتَرَ، فَإِنَّهُمَا يَطْمِسَانِ البَصَرَ، وَيَسْتَسْقِطَانِ الحَبَلَ
Maksudnya
: “
Bunuhlah ular-ular dan bunuhlah Zu al-Tufyatain (ular dengan dua garisan putih di belakangnya) dan abtar (ular yang ekornya pendek atau tidak berekor), kerana sesungguhnya kedua-dua itu dapat membutakan mata dan menggugurkan kandungan
.”
[12]
Begitu juga daripada Ibn Abi Mulaikah bahawasanya:
أَنَّ ابْنَ عُمَرَ، كَانَ يَقْتُلُ الحَيَّاتِ ثُمَّ نَهَى، قَالَ: إِنَّ النَّبِيَّ صَلَّى اللهُ عَلَيْهِ وَسَلَّمَ هَدَمَ حَائِطًا لَهُ، فَوَجَدَ فِيهِ سِلْخَ حَيَّةٍ، فَقَالَ: «انْظُرُوا أَيْنَ هُوَ» فَنَظَرُوا، فَقَالَ: «اقْتُلُوهُ» فَكُنْتُ أَقْتُلُهَا لِذَلِكَ
Maksudnya:
 “
Ibn Umar pernah membunuh ular, namun kemudian beliau melarang daripada membunuhnya. Beliau berkata: Nabi SAW menghancurkan dinding miliknya dan menjumpai kulit ular. Baginda bersabda: ‘Carilah di mana ia.’ Mereka pun mencarinya. Kemudian Baginda bersabda:’“Bunuhlah ia.’ Maka aku (Ibn Umar) membunuhnya kerana hal itu.
”
[13]
Imam al-Nawawi menyatakan dalam kitabnya bahawa para ashab kami (ulama dalam kalangan mazhab Syafi‘i) menyebutkan, apa-apa haiwan yang diperintahkan untuk dibunuh, maka ia adalah haram untuk dimakan kerana Nabi SAW memerintahkan untuk membunuh lima binatang
fawasiq
 (yang mendatangkan kerosakan) dalam Tanah Haram dan ketika dalam keadaan berihram. Sekiranya ia adalah halal untuk dimakan, sudah tentu Baginda SAW tidak memerintahkan untuk membunuhnya. Apatah lagi terdapat firman Allah SWT:
لَا تَقْتُلُوا الصَّيْدَ وَأَنتُمْ حُرُمٌ
Maksudnya:
 “
Janganlah kamu membunuh binatang-binatang buruan ketika kamu sedang berihram
.”
[14]
Justeru, termasuklah dalam jenis haiwan tersebut seperti ular, tikus, helang dan semua haiwan buas yang memudaratkan.
[15]
Selain daripada itu, ular juga termasuk dalam jenis haiwan yang memburu dengan menggunakan taringnya dan Nabi SAW melarang daripada memakan setiap binatang buas yang bertaring. Hal ini adalah sebagaimana riwayat daripada Abu Tha‘labah bahawa:
نَهَى النَّبِيُّ صَلَّى اللهُ عَلَيْهِ وَسَلَّمَ عَنْ أَكْلِ كُلِّ ذِي نَابٍ مِنَ السَّبُعِ
Maksudnya:
 “Nabi SAW melarang daripada memakan setiap binatang buas yang bertaring.”
[16]
Imam al-Syafi‘i menjelaskan lagi perkara ini dengan menyebutkan bahawa haiwan bertaring yang haram untuk dimakan ialah haiwan yang memburu makanan dengan taringnya.
[17]
Seterusnya, Imam al-Nawawi juga ada menjawab hujah-hujah yang dikemukakan oleh mereka yang mengharuskan untuk memakan
hasyarat
 (termasuklah ular) iaitu firman Allah SWT dalam surah al-An‘am ayat 145 dan hadith al-Talib sebahagaimana yang telah disebutkan di atas. Imam al-Nawawi menyatakan, adapun ayat tersebut, Imam al-Syafi‘i dan ulama selainnya berpendapat, maknanya adalah daripada apa-apa makanan yang kamu makan dan kamu suka (tidak menganggapnya jijik). Imam al-Syafi‘i menambah, inilah maknanya yang lebih
aula
 (utama) berdasarkan dalil al-Sunnah.
Wallahu a‘lam
. Adapun hadith al-Talib pula, sekalipun ia hadith yang
thabit
, tetap tidak boleh menjadi dalil. Hal ini kerana perkataannya yang mengatakan beliau tidak mendengar mengenai pengharaman
hasyarat
, tidak menunjukkan perkara tersebut tidak didengari oleh sahabat yang lain.
Wallahu a‘lam.
[18]
Kesimpulannya
Berdasarkan kepada perbincangan dan perbahasan di atas,
kami berpendapat bahawa ular termasuk dalam jenis haiwan yang haram untuk dimakan sebagaimana pendapat jumhur ulama.
Hal ini kerana terhimpun padanya beberapa faktor yang menjadikannya haram untuk dimakan seperti haiwan yang dianggap jijik, memburu dengan taringnya, dan haiwan yang diperintahkan untuk dibunuh. Bahkan sebahagian besar ular juga sangat sinonim dengan racun atau bisa yang boleh meragut nyawa manusia. Justeru, inilah pendapat yang dilihat lebih selamat dan tepat (أقرب إلى الصواب).
Lebih-lebih lagi, Islam menganjurkan umatnya untuk memakan makanan yang halal lagi baik berdasarkan firman Allah SWT:
وَيُحِلُّ لَهُمُ الطَّيِّبَاتِ وَيُحَرِّمُ عَلَيْهِمُ الْخَبَائِثَ
Maksudnya:
 “
Dan ia menghalalkan bagi mereka segala benda yang baik, dan mengharamkan kepada mereka segala benda yang buruk.
”
[19]
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 21 Februari 2023 bersamaan 30 Rejab 1444H
[1]
 Surah al-An‘am: 145
[2]
 Surah Ma’idah: 4
[3]
 Lihat
https://aliftaa.jo/Research.aspx?ResearchId=16#_edn18
.
[4]
 Lihat
Ensiklopedia Dunia
, terj. DBP, 22/37-47.
[5]
 Lihat
al-Mausu‘ah al-Fiqhiyyah al-Kuwaitiyyah
, 17/278.
[6]
 Surah al-An‘am: 145
[7]
 Riwayat Abu Daud (3798)
[8]
 Surah al-A‘raf: 157.
[9]
 Lihat
al-Majmu‘ Syarh al-Muhazzab
, 9/16.
[10]
 Riwayat al-Bukhari (3314; 1826) dan Muslim (1198)
[11]
 Riwayat al-Bukhari (3307) dan Muslim (2237)
[12]
 Riwayat al-Bukhari (3297)
[13]
 Riwayat al-Bukhari (3310)
[14]
 Surah al-Ma’idah: 95
[15]
 Lihat
al-Majmu‘ Syarh al-Muhazzab
, 9/22.
[16]
 Riwayat Muslim (1932)
[17]
 Lihat
al-Umm
, 2/272.
[18]
 Lihat
al-Majmu‘ Syarh al-Muhazzab
, 9/16-17.
[19]
 Surah al-A‘raf: 157


#1086: Tanasukh al-Arwah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Saya ada satu persoalan. Bagaimanakah dengan seseorang yang berpegang dengan konsep atau fahaman
Tanasukh al-Arwah
? Adakah ia menepati ajaran Islam ataupun sebaliknya?  Mohon pencerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
Allah SWT berfirman:
 وَيَسْأَلُونَكَ عَنِ الرُّوحِ ۖ قُلِ الرُّوحُ مِنْ أَمْرِ رَبِّي وَمَا أُوتِيتُم مِّنَ الْعِلْمِ إِلَّا قَلِيلًا
Maksudnya:

“Dan mereka bertanya kepadamu tentang roh. Katakan: ‘Roh itu daripada perkara urusan Tuhanku; dan kamu tidak diberikan ilmu pengetahuan melainkan sedikit sahaja.’”
(Surah al-Isra’: 85)
Sayyid Qutb menyebutkan, apabila mereka bertanya Rasulullah SAW mengenai roh, maka Allah memerintahnya supaya memberi jawapan kepada mereka bahawa roh itu adalah urusan Allah. Hanya ilmu Allah sahaja yang mengetahuinya dan tiada sesiapa pun yang mengetahui selain Allah SWT. (Lihat
Fi Zilal al-Quran,
10/261).
Begitu juga al-Sa‘di ada menyatakan, ayat ini menunjukkan tentang kelemahan manusia iaitu dalam sesetengah perkara mereka tidak mampu untuk mencapai dan mengetahuinya. Disebabkan itu, Allah memerintahkan Nabi Muhammad SAW agar menjawab persoalan mengenai roh ini dengan menyerahkan urusannya kepada Allah SWT. (Lihat
Tafsir al-Sa‘di
, hlm. 143).
Dalam ayat yang lain, Allah SWT berfirman:
اللّه يَتَوَفَّى ٱلْأَنفُسَ حِينَ مَوْتِهَا وَٱلَّتِى لَمْ تَمُتْ فِى مَنَامِهَا ۖ فَيُمْسِكُ ٱلَّتِى قَضَىٰ عَلَيْهَا ٱلْمَوْتَ وَيُرْسِلُ ٱلْأُخْرَىٰٓ إِلَىٰٓ أَجَلٍ مُّسَمًّى
Maksudnya:

“Allah (Yang Menguasai Segala-galanya), Dia mengambil dan memisahkan satu-satu jiwa daripada badannya, jiwa orang yang sampai ajalnya semasa matinya, dan jiwa orang yang tidak mati: dalam masa tidurnya; kemudian Dia menahan jiwa orang yang Dia tetapkan matinya dan melepaskan balik jiwa yang lain (ke badannya) sehingga sampai ajalnya yang ditentukan.”
(Surah al-Zumar: 42)
Para ulama mempunyai beberapa tafsiran dan pandangan berkenaan ayat ini. Secara zahirnya, ayat ini menjelaskan bahawa roh orang yang mati akan ditahan dan tidak akan dikembalikan semula. Ini membawa makna bahawa roh orang yang mati tidak akan lagi kembali ke dunia. Imam al-Tabari menjelaskan bahawa roh akan dicabut ketika seseorang tidur dan kemudiannya roh-roh itu akan saling bertemu antara satu sama lain dan saling bertanya antara satu sama lain. Kemudian roh orang yang hidup akan dikembalikan semula dan roh orang yang mati ingin kembali namun ditahan oleh Allah SWT. Roh orang yang hidup akan ditarik semula pada hari kematian yang telah ditetapkan untuk mereka. (Lihat
Jami‘ al-Bayan ‘an Takwil Ay al-Quran
, 21/299).
Imam al-Qurtubi menukilkan pandangan Ibn Abbas yang menyebut bahawa roh orang hidup dan mati akan saling bertemu dan saling berkenalan antara satu sama lain dengan izin Allah SWT. Apabila ingin kembali Allah akan menahan roh orang yang mati dan akan mengembalikan roh orang yang hidup ke dalam jasad mereka semula. (Lihat
al-Jami‘ li Ahkam al-Quran
, 15/260).
Tanasukh al-Arwah
Seterusnya, sebelum kita membahaskan dengan lanjut berkenaan dengan perkara ini, adalah lebih baik untuk kita mengetahui terlebih dahulu, apakah sebenarnya yang dimaksudkan dengan ‘
Tanasukh al-Arwah
’ ini. Dalam
al-Mausu‘ah al-Muyassarah fi al-Adyan
 mendefinisikan
Tanasukh al-Arwah
 sebagai sekiranya seseorang itu mati, maka jasadnya akan binasa, lalu roh akan meninggalkan jasad itu untuk dijelmakan semula dan menetap dalam jasad yang lain berdasarkan kepada amalan yang dia kerjakan dalam kehidupannya yang pertama. Seterusnya roh akan memulakan kitaran baru dalam hal tersebut. (Lihat
al-Mausu‘ah al-Muyassarah fi al-Adyan wa al-Mazhab wa al-Ahzab al-Mu‘asirah
, 2/728).
Malah dalam satu kertas kerja bertajuk:
Asas Rujukan dalam Bidang Aqidah Islam
 yang disediakan oleh Jabatan Kemajuan Islam Malaysia (JAKIM) turut memberi penjelasan berkaitan fahaman
Tanasukh al-Arwah
, iaitu persalinan roh atau ‘
tanasukh arwah
’ ialah bermaksud perpindahan roh seorang yang telah mati kepada orang lain. Dalam ajaran Islam tidak ada akidah begini, akidah seperti ini ada terdapat di kalangan penganut agama Hindu dan juga sebahagian penganut ajaran Syiah. Di kalangan pengamal perbomohan ada yang mempercayai mengenai perpindahan ruh seseorang kepada orang lain. Ini suatu perkara yang di luar dari akidah Islam.
Pendapat Ulama Berkenaan Fahaman Tanasukh al-Arwah
Secara umumnya, tidak dapat dinafikan bahawa pendapat
Tanasukh al-Arwah
(perpindahan roh) ini merupakan perkataan kufur.  Al-Qadhi ‘Iyadh menyebutkan, diputuskan bahawa telah
jatuh kufur
 bagi sesiapa yang berpendapat dengan
Tanasukh al-Arwah
 dan perpindahannya selama-lamanya pada diri manusia, serta mereka diseksa atau diberi nikmat dalam diri manusia itu berdasarkan kepada kecerdikan dan kejahatannya. (Lihat
al-Syifa
, 2/1067-1077).
Selain itu, al-Dardir dalam kalangan ulama mazhab Maliki juga ada menyatakan bahawa seseorang itu dihukum
sebagai kafir
 sekiranya dia berpendapat dengan
Tanasukh al-Arwah
 iaitu seseorang yang berkata bahawasanya mereka yang mati itu rohnya akan berpindah kepada yang seumpamanya, atau kepada yang lebih tinggi daripadanya — dari segi darjat — jika dia seorang yang taat, atau kepada yang lebih rendah daripadanya atau seumpamanya jika dia seorang pelaku maksiat. Maka orang yang berpendapat sedemikian telah
jatuh kafir
 kerana perkara itu menunjukkan kepada pengingkaran terhadap hari kebangkitan. (Lihat
al-Syarh al-Saghir
, 6/147-148;
Hasyiah al-Dusuki ‘ala al-Syarh al-Kabir
, 4/269).
Begitu juga Syeikh Dr. Ramadhan al-Buti menerangkan bahawa berdasarkan nas, nikmat dan seksaan azab kubur itu adalah sabit (sesuatu yang pasti) berdasarkan panduan daripada al-Quran. Sekiranya azab kubur itu adalah pasti, maka bagaimana boleh berlakunya perpindahan roh kepada jasad yang lain, seolah-olah roh yang berpindah akan terlepas daripada azab. Beliau menyebutkan, roh itu disibukkan dengan tuan jasadnya dan ia terkurung bagi jasadnya atau atas jasadnya. Hal ini seperti yang difirmankan oleh Allah SWT:
كُلُّ نَفْسٍ بِمَا كَسَبَتْ رَهِينَةٌ
Maksudnya:
 “
Tiap-tiap diri terikat, tidak terlepas daripada (balasan buruk bagi amal jahat) yang dikerjakannya.
”
(Surah al-Muddatthir: 38)
Sesungguhnya gambaran bagi perpindahan roh itu adalah sesuatu yang melibatkan perkara ghaib seperti yang kita maklum. Urusan perkara yang ghaib ini tidak berada di bawah penguasaan akal selagi mana terdapatnya hijab antara keduanya. (Lihat
Kubra al-Yaqiniyyat al-Kauniyah,
 hlm. 314-315).
Demikianlah juga
Dar al-Ifta’ al-Misriyyah
 ketika di bawah penyeliaan Syeikh ‘Abd al-Latif Hamzah dalam fatwa mereka pernah ditanya berkenaan hukum seseorang yang mendakwa beragama Islam tetapi mempercayai fahaman
Tanasukh al-Arwah
 (perpindahan roh), mereka menjawab:
Roh merupakan satu jisim bangsa cahaya lagi tinggi yang bergerak di dalam jasad yang zahir dengan izin Allah dan perintah-Nya, dan sesungguhnya pengetahuan mengenai kejadian roh dan hakikatnya termasuk pengetahuan Allah, dan tidaklah dibezakan roh itu dengan sesuatupun daripada mahluk-Nya, dan begitu juga tidaklah diberikan pengetahuan-Nya (mengenai roh itu) kepada satu pun daripada kalangan mereka — yakni makhluk-makhluk-Nya. Allah SWT berfirman:
وَيَسْأَلُونَكَ عَنِ الرُّوحِ قُلِ الرُّوحُ مِنْ أَمْرِ رَبِّي وَمَا أُوتِيتُمْ مِنَ الْعِلْمِ إِلَّا قَلِيلًا
Maksudnya:
 “
Dan mereka bertanya kepadamu (Muhammad) tentang roh. Katakanlah, ‘Roh itu termasuk urusan Tuhanku, sedangkan kamu diberi pengetahuan hanya sedikit
.’”
(Surah al-Isra’: 85)
Apabila roh telah terpiasah daripada badan disebabkan oleh kematian, maka tempat menetap bagi roh itu berbeza-beza. Roh-roh para nabi A.S itu berada di martabat yang paling tinggi daripada kedudukan yang tinggi. Sesungguhnya telah sahih bahawa perkara terakhir yang Rasulullah SAW nyatakan, “اللَّهُمَّ الرَّفِيقَ الأَعْلَى” sebagaimana yang diriwayatkan oleh Imam al-Bukhari dan Imam Muslim dalam kitab sahih mereka, serta selain mereka.
Manakala tempat tinggal bagi roh-roh para syuhada adalah di dalam syurga dan roh kanak-kanak bagi orang-orang Mukmin pula adalah di suatu tempat yang dekat dengan syurga tersebut. Adapun roh-roh bagi orang bukan Islam dan tidak beriman pula adalah di penjara seperti mana yang
thabit
daripada hadith-hadith Rasulullah SAW. Imam al-Suyuti dalam kitabnya
Syarh al-Suyuti ‘ala Sahih Muslim
 (1/131) menyatakan bahawa diriwayatkan daripada Abu Hurairah R.A, beliau berkata:
خَرَجْنَا مَعَ النَّبِيِّ صَلَّى اللهُ عَلَيْهِ وآله وَسَلَّمَ إِلَى خَيْبَرَ، فَفَتَحَ اللهُ عَلَيْنَا فَلَمْ نَغْنَمْ ذَهَبًا وَلَا وَرِقًا، غَنِمْنَا الْمَتَاعَ وَالطَّعَامَ وَالثِّيَابَ، ثُمَّ انْطَلَقْنَا إِلَى الْوَادِي، وَمَعَ رَسُولِ اللهِ صَلَّى اللهُ عَلَيْهِ وآله وَسَلَّمَ عَبْدٌ لَهُ، وَهَبَهُ لَهُ رَجُلٌ مِنْ جُذَامٍ يُدْعَى رِفَاعَةَ بْنَ زَيْدٍ مِنْ بَنِي الضُّبَيْبِ، فَلَمَّا نَزَلْنَا الْوَادِيَ، قَامَ عَبْدُ رَسُولِ اللهِ صَلَّى اللهُ عَلَيْهِ وآله وَسَلَّمَ يَحُلُّ رَحْلَهُ، فَرُمِيَ بِسَهْمٍ، فَكَانَ فِيهِ حَتْفُهُ، فَقُلْنَا: هَنِيئًا لَهُ الشَّهَادَةُ يَا رَسُولَ اللهِ، قَالَ رَسُولُ اللهِ صَلَّى اللهُ عَلَيْهِ وآله وَسَلَّمَ:كَلَّا وَالَّذِي نَفْسُ مُحَمَّدٍ بِيَدِهِ، إِنَّ الشِّمْلَةَ لَتَلْتَهِبُ عَلَيْهِ نَارًا أَخَذَهَا مِنَ الْغَنَائِمِ يَوْمَ خَيْبَرَ لَمْ تُصِبْهَا الْمَقَاسِمُ
Maksudnya:
 “
Kami telah keluar bersama Nabi SAW ke Khaibar, lalu Allah membukakan kepada kami untuk menaklukinya, maka kami tidak mengambil harta rampasan daripada emas dan perak. Kami hanya mengambil barang-barang, makanan-makanan dan pakaian, kemudian kami menuju ke satu lembah. Bersama-sama Rasulullah SAW itu terdapat seorang hamba milik Baginda, hamba itu telah diberikan kepada Nabi SAW oleh seorang lelaki daripada Juzam yang dipanggil Rifa‘ah bin Zaid daripada keluarga Bani Dhubaib. Maka tatkala kami turun ke lembah itu, hamba Rasulullah SAW itu bangun menguraikan pelananya. Namun tiba-tiba dia dipanah dan menemui ajalnya di sana. Kami pun berkata, ‘Kami mengucapkan selamat baginya wahai Rasulullah kerana telah mendapatkan mati syahid.’ Tetapi Rasulullah SAW bersabda: ‘Tidak, demi Zat yang jiwa Muhammad ada di tangan-Nya, sesungguhnya dia akan dilahab oleh api neraka kerana selimut daripada ghanimah perang Khaibar yang diambilnya sebelum dibahagikan.
”
Riwayat al-Bukhari (4234) dan Muslim (115)
Imam Ahmad dalam
Musnadnya
 meriwayatkan hadith dengan sanad daripada Muhammad bin Abdullah bin Jahsy R.Anhuma bahawa:
أَنَّ رَجُلًا جَاءَ إِلَى النَّبِيِّ صَلَّى اللهُ عَلَيْهِ وآله وَسَلَّمَ، فَقَالَ: يَا رَسُولَ اللهِ مَا لِي إِنْ قُتِلْتُ فِي سَبِيلِ اللهِ، قَالَ: الْجَنَّةُ، فَلَمَّا وَلَّى، قَالَ: إِلَّا الدَّيْنَ سَارَّنِي بِهِ جِبْرِيلُ آنِفًا
Maksudnya:
 “
Seorang lelaki telah datang kepada Nabi SAW sambil berkata: ‘Wahai Rasulullah, apakah bagiku jika aku dibunuh di jalan Allah?’ Baginda menjawab: ‘Syurga.’ Maka tatkala orang itu ingin pergi, Baginda bersabda lagi: ‘Kecuali jika dia masih menanggung hutang, Jibril baru sahaja memberitahukan kepadaku.’
”
Riwayat Ahmad (22626). Hadith ini dinilai
sahih
sebagaimana dalam
Syarh al-Tahawiyah
 (403)
Sebahagian orang yang terkeluar daripada Islam dan orang yang tidak beriman dengan hari akhirat berkata bahawa sesungguhnya roh-roh itu berpindah selepas berpisahnya jasad-jasad dengan sebab kematian kepada jasad-jasad yang lain seperti burung-burung dan haiwan-haiwan yang sesuai baginya dan diberi kenikmatan padanya atau diazab. Apabila roh berpisah daripada jasad, maka ia akan meresap ke dalam badan-badan yang lain sesuai dengan akhlak dan amalannya, dan ia akan berlaku selama-lamanya dengan jalan
Tanasukh
 (perpindahan). Tidak syak lagi bahawa hal ini bertentangan dengan perkara yang disepakati oleh para rasul dan nabi-nabi, dan ia merupakan suatu kekufuran dengan Allah dan hari Akhirat. Tidak sepatutnya bagi seorang Muslim menyibukkan diri pada perkara yang telah berada dalam kekuasaan Allah dengan pengetahuan-Nya. Kita hanya perlu beriman sebagaimana yang telah datang daripada al-Quran dan al-Sunnah. Hal ini kerana perbahasan pada perkara-perkara ghaib itu boleh menjatuhkan seorang ke dalam kesesatan dan menjauhkannya daripada keimanan.
[1]
Kesimpulannya
Berdasarkan kepada perbincangan dan perbahasan di atas, kami berpendapat bahawa roh ialah unsur yang akan kembali kepada Allah SWT tanpa diketahui oleh manusia kecuali apa yang dikhabarkan oleh nas-nas syarak. Iktikad
Tanasukh al-Arwah
 adalah bercanggah dengan akidah Islam, bahkan ia menyerupai akidah batiniyah yang jelas menyeleweng daripada ajaran Islam yang sebenar.
Justeru, akidah seperti ini amat bahaya dan wajib bagi pelakunya yang terlibat dengan kepercayaan ini untuk bertaubat dengan taubat nasuha. Semoga Allah SWT memelihara iman dan akidah kita daripada terpesong ke jalan yang batil. Kami akhiri dengan doa:
رَبَّنَا لَا تُزِغْ قُلُوبَنَا بَعْدَ إِذْ هَدَيْتَنَا وَهَبْ لَنَا مِن لَّدُنكَ رَحْمَةً  إِنَّكَ أَنتَ الْوَهَّابُ
Maksudnya:
 “
Wahai Tuhan kami! Janganlah Engkau memesongkan hati kami sesudah Engkau beri petunjuk kepada kami, dan kurniakanlah kepada kami limpah rahmat daripada sisi-Mu; sesungguhnya Engkau jualah Tuhan Yang melimpah-limpah pemberian-Nya.”
(Surah Ali ‘Imran: 8)
Ibn Kathir menyebutkan, pengertian doa ini adalah: Wahai Tuhan kami, janganlah engkau palingkan hati kami daripada petunjuk setelah Engkau berikan kami petunjuk dan Engkau tetapkan kami di atas jalan petunjuk. Dan janganlah jadikan kami seperti orang yang hatinya sesat di mana mereka sengaja mengikuti ayat-ayat
musyabih
dalam al-Quran dengan tujuan mencipta fitnah dan membuat pentakwilan yang batil. Tetapkanlah kami pada jalan Engkau yang lurus dan agama-Mu yang kukuh. Kurniakanlah kepada kami dari sisi-Mu rahmat yang dapat meneguhkan hati kami, menyatukan diri-diri kami dan menambah keimanan serta keyakinan dalam jiwa kami. (Lihat
Tafsir Ibn Kathir
, 2/11).
Bagi pembaca yang ingin mendapatkan penjelasan lebih lanjut berkenaan konsep atau fahaman
Tanasukh al-Arwah
 ini bolehlah merujuk kepada Siri Kajian Ilmiah (e-buku) di Laman Web Rasmi Maktabah al-Bakri.
[2]
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 21 Februari 2023 bersamaan 30 Rejab 1444H
[1]
 Lihat Lihat
http://dar-alifta.org/home/viewfatwa?ID=15479
. Diakses pada 9 Jun 2022.
[2]

https://maktabahalbakri.com/
.


#1087: Memakan Kutu Laut (Mole Crab)

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Apakah hukum memakan kutu laut atau ia dipanggil juga sebagai ibu remis atau Yat Yat? Mohon pencerahan. Terima Kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
أُحِلَّ لَكُمْ صَيْدُ الْبَحْرِ وَطَعَامُهُ
Maksudnya:
 “
Dihalalkan bagi kamu binatang buruan laut, dan makanan yang didapati dari laut.
”
[1]
Syeikh al-Sa‘di menyebutkan, tatkala haiwan buruan itu merangkumi haiwan buruan darat dan lautan, Allah SWT telah mengecualikan bagi kamu — dalam keadaan kamu sedang berihram — haiwan buruan laut iaitu haiwan laut yang hidup dan makanan yang didapati dari laut iaitu haiwan laut yang sudah mati. Justeru, perkara itu menunjukkan bahawa bangkai haiwan laut adalah halal. Selain itu, faedah kehalalannya itu adalah bertujuan supaya kamu memanfaatkannya dan begitu juga temanmu yang bersama kamu dalam perjalanan turut memanfaatkannya.
[2]
Definisi kutu laut (
mole crab
)
Haiwan berbentuk seperti kutu namun lebih kecil dan bercengkerang seperti udang dipercayai daripada spesies
Sand Flea
 atau
Crab Mole
. Ia juga dikenali oleh penduduk tempatan sebagai Yat Yat atau ibu remis. Ia biasanya ditangkap dengan menggunakan raga atau tudung saji. Sebahagian tempat yang lain pula, memanggilnya sebagai kutu laut atau undur-undur laut.
[3]
Gambar atas:
Yat Yat atau kutu laut yang sudah ditangkap dalam raga.
[4]
Yat Yat, kutu laut atau
crab mole
 ini ialah krustasea dekapod yang hidup di kawasan tropika atau subtropika. Mereka menggali dalam pasir basah berhampiran zon pemecah gelombang pantai, mencipta riak kecil berbentuk V dengan antena yang dinaikkan.
Mole crab
 (Emerita) tergolong dalam filum arthropod dalam kelas Malacostraca. Arthropoda ialah haiwan invertebrata dengan exoskeleton, dan Malacostraca merangkumi lebih 40,000 krustasea. Ia termasuk dalam order Decapoda, bersama dengan ketam, lobster, udang karang, dan udang. Emerita ialah genus kecil dalam keluarga Hippidae, merangkumi
mole crab
 atau
sand crab
 (ketam pasir).
Selain itu, ia juga ialah krustasea kecil dengan badan berbentuk tong, berukuran 0.3 hingga 2 inci panjang, tidak lebih besar daripada ibu jari manusia. Betina biasanya jauh lebih besar daripada jantan dan mengandungi telur oren terang pada perut mereka. Ia mempunyai exoskeleton yang kuat dengan lima set kaki di bahagian bawahnya, yang digunakan untuk bergerak melalui air, menggali pasir dan bergerak ke belakang. Walau bagaimanapun, ia tidak boleh berjalan di atas pasir kering. Selain daripada itu, ia juga mempunyai antena berbulu, yang membantunya makan, dan insang untuk bertahan di dalam air (seperti krustasea yang lain). Terdapat di bahagian perutnya pula ialah “penggali”, yang melindungi telur, memulakan penggalian, dan melabuhkannya di pasir. Manakala dari segi dietnya pula, ia memakan plankton dan organisma laut kecil yang lain. Tambahan lagi, ketam berbentuk tong ini sangat sesuai dengan persekitaran mereka, menapis organisma dari air dan juga memakan sesungut yang boleh membawa maut.
Gambar atas:
 Saiz Yat Yat di atas tangan.
[5]
Pemangsa utama mereka ialah ikan, burung, dan manusia. Ketam ini merupakan sumber makanan penting untuk
barred surfperch
 (sejenis ikan) di timur Lautan Pasifik, dan begitu juga burung laut menjadi ancaman di seluruh kawasan mereka. Bahkan, nelayan turut menjadikan mereka sebagai umpan, menggalinya dan menyimpannya untuk digunakan kemudian. Seperti organisma bercengkerang yang lain, ia juga terdedah kepada ancaman pengasidan lautan, perubahan kimia dalam air yang terikat dengan paras karbon dioksida.
[6]
 Bukan itu sahaja, sebahagian tempat turut menangkap ketam ini, yang juga dipanggil sebagai kutu laut atau Yat Yat untuk dimakan.
[7]
Hukum memakan kutu laut (
mole crab
)
Pada asasnya, haiwan air dapat dibahagikan kepada dua kategori iaitu spesies ikan sebagaimana rupa bentuknya yang telah diketahui umum. Ia adalah halal untuk dimakan walau bagaimanapun cara ia dimatikan serta tidak perlu disembelih. Hal ini adalah berdasarkan firman Allah SWT:
أُحِلَّ لَكُمْ صَيْدُ الْبَحْرِ وَطَعَامُهُ مَتَاعًا لَّكُمْ وَلِلسَّيَّارَةِ
Maksudnya:

“Dihalalkan bagi kamu binatang buruan laut, dan makanan yang didapati dari laut, sebagai bekalan bagi kamu (untuk dinikmati kelazatannya) dan juga bagi orang-orang yang dalam pelayaran.”
[8]
Begitu juga, terdapat riwayat daripada Ibn Umar R.Anhuma, beliau berkata:
أُحِلَّت لَنا مَيتَتانِ ودَمانِ؛ الجَرادُ والحيتانُ، والكَبدُ والطِّحالُ
Maksudnya:
 “
Dihalalkan ke atas kita dua jenis bangkai dan dua jenis darah. (Dua jenis bangkai) iaitu belalang dan ikan. (Dua jenis darah) iaitu hati dan limpa
.”
[9]
Keduanya, haiwan air yang tidak menyerupai bentuk kebiasaan ikan seperti babi air dan anjing laut. Para ulama telah berselisih pendapat dalam kategori ini.
[10]
 Bagi kategori ini, Imam al-Nawawi ada menukilkan tiga pendapat yang masyhur mengenai perkara ini dalam kitab beliau, dan menyatakan bahawa pendapat yang sahih di sisi ulama mazhab al-Syafi‘i adalah semuanya halal untuk dimakan, tanpa perlu berhajat kepada sembelihan. Justeru, bangkainya adalah halal untuk dimakan. Hal ini kerana perkataan
al-Samak
 “السَّمَك” — sebagaimana yang terdapat dalam hadith — merujuk kepada semua hidupan air.
[11]
 Ia termasuk sebagaimana firman Allah SWT:
أُحِلَّ لَكُمْ صَيْدُ الْبَحْرِ وَطَعَامُهُ
Maksudnya:
 “
Dihalalkan bagi kamu binatang buruan laut, dan makanan yang didapati dari laut.
”
[12]
Begitu juga, terdapat riwayat daripada Abu Hurairah R.A, bahawa Rasulullah SAW bersabda:
هُوَ الطَّهُورُ مَاؤُهُ، الحِلُّ مَيْتَتُهُ
Maksudnya:
 “
Air laut itu suci lagi menyucikan dan halal bangkainya.
”
[13]
Selain itu, Syeikh al-Islam Zakaria al-Ansari juga ada menukilkan pendapat Imam al-Mawardi yang menjadi
dhawabit
 (garis panduan) dalam menentukan kategori suatu haiwan itu apabila berhimpun pada dirinya darat dan laut, iaitu:
مَا يَجْمَعُ مِنْ الْحَيَوَانِ بَيْنَ الْبَحْرِ وَالْبَرِّ إنْ كَانَ اسْتِقْرَارُهُ بِأَحَدِهِمَا أَغْلَبَ وَمَرْعَاهُ بِهِ أَكْثَرَ غَلَبَ عَلَيْهِ حُكْمُهُ
Maksudnya:

“Haiwan yang berhimpun padanya antara laut dan darat (dapat hidup di kedua-duanya), sekiranya ia dapat tetap (berterusan) hidup pada salah satunya menurut kebiasaan dan hidupnya lebih banyak di situ. Maka, hukumnya mengikut kebiasaannya.”
Oleh itu, apa-apa haiwan yang tidak dapat hidup melainkan di dalam air sahaja atau apabila ia keluar dari air, hidupnya seperti haiwan yang disembelih, maka hukumnya adalah halal dimakan, walau bagaimana keadaannya pun serta ia dinisbahkan sebagai hidupan air. Kemudian, jika suatu haiwan itu tidak cenderung kepada mana-mana antara keduanya (air atau darat), maka hukumnya adalah seperti haiwan darat mengikut pendapat yang sahih serta tidak halal untuk memakannya melainkan setelah disembelih, jika ia termasuk dalam jenis haiwan yang boleh disembelih. Sekiranya tidak, hukumnya adalah haram — untuk memakannya.
[14]
Gambar atas:
 Contoh masakan Yat Yat atau kutu laut.
[15]
Kesimpulannya
Berdasarkan kepada perbincangan dan perbahasan di atas,
kami berpendapat bahawa kutu laut atau Yat Yat
termasuk dalam haiwan laut yang halal dimakan
berdasarkan kepada keumuman nas yang menghalalkan semua hidupan laut dan bangkainya selagi mana tiada dalil lain yang menunjukkan kepada pengharamannya dan tidak memudaratkan. Apatah lagi, ia juga memiliki insang untuk bernafas di dalam air dan tidak boleh berjalan di atas pasir kering. Begitu juga ‘uruf dan adat setempat di negara kita juga menunjukkan bahawa ia dimakan dan tidak dianggap sebagai haiwan jijik.
Tambahan lagi, jika benar ia termasuk dalam kategori atau jenis ketam, maka alhamdulillah, mutakhir ini, isu makan ketam bukanlah menjadi pelik, ganjil atau asing, tetapi ia sudah menjadi perkara yang umum oleh kebanyakan manusia. Menariknya, walaupun kita berada di bumi Malaysia tetapi zaman kini, kita juga dapat merasa ketam yang berhampiran dengan lautan Artik dan Antartika. Sebagai contoh, ketam Alaska dan lain-lain. Justeru, isu seperti ini sudah diterima pakai oleh kebanyakkan masyarakat.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 21 Februari 2023 bersamaan 30 Rejab 1444H
[1]
 Surah al-Ma’idah: 96
[2]
 Lihat
Tafsir al-Sa‘di
, 1/244.
[3]
 Lihat
https://www.hmetro.com.my/mutakhir/2020/12/652735/seronok-kutip-yat-yat-metrotv
; lihat juga
https://www.youtube.com/watch?v=8dVfhpEfFaw
;
https://www.youtube.com/watch?v=USOnKI-doU8
;
https://www.youtube.com/watch?v=7XrpKiF0Fxc
. Diakses pada 20 Januari 2023.
[4]
 Sumber gambar:
https://siraplimau.com/cara-buat-yat-yat-goreng-kunyit-viral-sedap-rasa-macam-baby-crab/
. Diakses pada 21 Januari 2023.
[5]
 Sumber gambar:
https://assets.hmetro.com.my/images/articles/131220amalina1_1607875845.jpg
[6]
 Lihat
https://a-z-animals.com/animals/mole-crab-sand-flea/
. Diakses pada 21 Januari 2023.
[7]
 Lihat
https://www.youtube.com/watch?v=8dVfhpEfFaw
. Diakses pada 21 Januari 2023.
[8]
 Surah al-Ma’idah: 96.
[9]
 Riwayat al-Baihaqi (1211) dan beliau menyebutkan dalam
al-Sunan al-Kabir
, sanad hadith ini adalah sahih.
[10]
 Lihat
al-Mu‘tamad fi al-Fiqh al-Syafi‘i
, 2/547-548.
[11]
 Lihat
al-Majmu‘ Syarh al-Muhazzab
, 9/33-34;
al-Mu‘tamad fi al-Fiqh al-Syafi‘i
, 2/548.
[12]
 Surah al-Ma’idah: 96
[13]
 Riwayat Abu Daud (83); al-Tirmizi (69) dan al-Nasa’i (59)
[14]
 Lihat
Asna al-Matalib
, 1/566.
[15]
 Sumber gambar:
https://dailymakan.com/wanita-ini-kongsi-lipas-air/48421/
. Diakses pada 21 Januari 2023.